text:
sam.
05
nov.
2011
Amasomo:
Buh 6, 12-16
1 Tes 4, 13-18 (cg 13-14)
Mat 25, 1-13
MUHORE MWITEGUYE KUKO MUTAZI UMUNSI N’ISAHA NYAGASANI AZAGARUKIRA
Bavandimwe, icyumweru gishize cyose twashishikarijwe kwisunga abatagatifu baturushije intambwe bakaba bari mu Ijuru mu ikuzo ry’Imana. Twagize kandi n’umwanya wihariye wo gusabira abacu bitabye Imana bategereje kwinjira muri iryo kuzo ry’Imana. Iyi minsi twahimbaje ndetse n’amasengesho twakoze watubereye umwanya wo kuzirikana ko kuri iyi si turi abagenzi, kandi muri uru rugendo tukaba tugomba guhora turangamiye Imana yonyine kuko turi mu rugendo rugana ikuzo ryayo tuzabamo ubuziraherezo.
Ijambo ry’Imana ryo kuri iki cyumweru cya 32 mu byumweru bisanzwe by’umwaka wa Liturujiya, riratwibutsa ko tugomba guhora twiteguye, ndetse rikanaduha uburyo twakwifata cyangwa twakwitwara mu gihe dutegreje ko Ikuzo ry’Imana ritwigaragariza. Tugahangayikishwa no gutura mu Mana nk’uko Mutagatifu Agustini abivuga : « Umutima wanjye ntuzatuza bibaho utaratura muri wowe.» Amasomo Matagatifu kandi ku buhanga n’ubutungane by’Imana. « Imana ntabwo ibarirwa mu gihe n’ibyo Ikora ntabwo ibikora mu gihe runaka ; Ivuga rimwe gusa byose bikaba. »
Imana yaremye byose ibigirishije Ubuhanga, Urukundo n’ubutungane byayo bihoraho iteka. Ibi ikaba yarabyuzurije muri Yezu Kirisitu Umwana wayo kugira ngo atubumbire hamwe twese akatugira umuryango wayo yihitiyemo. Akaba ariyo mpamvu tugomba guhora dufite inyota yo kubana n’Imana tugengwa n’urukundo. Gutura mu rukundo rw’Imana nibwo buhanga nyabwo, kuko bituma tuyimenya, tukayubaha kandi tukayigirira igitinyiro. Ibyo rero bigatuma abatubona bose batubonamo Imana, bagatangarira ubuhanga n’urukundo byayo.
Ubuhanga dukomora ku Mana, ntabwo ari uguhangayikishwa n’ishira ry’isi, tukagira ubwoba bikatuviramo guhora mu mibare no mu buhanuzi bidafite aho bishingiye. Ni koko Nyagasani azaza gutwara abe bamwemeye binjirane mu ikuzo ry’Imana, ariko Imana itwibwirira ko ntawe uzi umunsi n’isaha ; « Nyamara uwo munsi cyangwa iyo saha ntawe ubizi, habe n’abamalayika bo mu ijuru, habe na Mwana ; bizwi n’Imana Data wenyine » (Mk 13,32). Uwo munsi uzaza nk’umujura mu ijoro. (1Tess 5, 1). Abiha rero gutangaza igihe Nyagasani azagarukiraho, ntakuri bafite, abo baracyari mubujiji.
Kujijuka nyako ni ukubaho mu rukundo, ukuzinukwa ibyaha, kandi ubwenge nyabwo ni ukubaha Imana, tuyimenya no kumenya uwo yatumye. Gukora ugushaka kw’Imana rero nta konji igomba nta kurangara bigomba kubamo.
Erega bavandimwe turahirwa : Imana yaradutoye iduha ibidutunga ( Ijambo ryayo, Ukarisitiya n’Amasakaramentu). Iduha ikizamini igahindukira ikaduha n’ibisubizo. Ariko turi banyamwanga iyo byavuye !
Imana iradutonesha, tukakayitetereza ! Imana iradutora ikatugabira ntituyiture ! Tukagundira ! Imana iraturagiza izo ituragije tukazirumanza ! Imana iradutuma tukarangara !
Dufashe urugero rw’iyi vanjili y’abakobwa icumi, aba bakobwa batanu b’abapfayongo bari bambaye neza, bisize neza, bitwaje n’amatara, mbese bari babukereye ngo bakire umukwe. Byose bari babihawe kandi banategujwe, ariko baza kwibagirwa baranasinzira. Umuntu agendeye ku bitekerezo by’abantu atamurikiwe na Roho Mutagatifu yaburanira bano bakobwa abasabira n’indishyi z’akababaro ko barenganyijwe. Ariko ibyo akabikora yirengagije ko bibagiwe amavuta, hanyuma bakaza no gusinzira !
- Ingingo ya mbere yaheraho ni uko umukwe yaje atinze kandi ubundi umukwe wiyubaha wihesha agomba kubahiriza igihe. Aha rero akabaza impamvu bazira gukererwa k’umukwe !
- Ingingo ya kabiri, ni uko bariya bakobwa bandi b’abanyamutima nta rukundo n’ubuvandimwe bagaragarije bagenzi babo, aha nabo akaba yabasabira guhanwa.
Uyu mugani rero ntabwo ari aha uganisha ; ahubwo utwigisha ko bidahagije gutangira neza tukarangiriza mu gihirahiro no mu kimwaro ! Tugomba buri gihe guhora twiteguye, twambariye urugamba, dukereye kwishimana n’Umukwe dutegereje, dukunda kandi uzatumara agahinda twatewe n’imiruho twatewe n’iyi si.
Iyo Umuntu ategereje uwo akunda kandi umuri ku mutima aruhuka amubonye, amuhobeye, hanyuma agashimishwa no kumuhanga amaso ( Kumushengerera), akaryoherwa n’ibiganiro bagirana « Nari basinziriye ariko umutima wanjye uri maso…. » (Indirimbo ihebuje 5,2).
Bavandimwe, turi abageni kandi dutegereje Umukwe, umukwe dutegereje nta wundi « Ni Nyagasani Yezu Kirisitu.» Azaza aje kujyana abamwemeye no kuzura abapfuye bamwizera.
Aba bakobwa cumi nitwe barashushanya, umuryango w’abana b’Imana, Umugeni w’Imana, Kiliziya . « Muri kiliziya twese turi abageni, dutegereje Umukwe ! »
Amavuta, ashushanya Kirisima twasizwe muri batisimu, tukagirwa abasaserdoti ba cyami !
Ibitotsi, bishushanya, kwibagirwa ko turi abageni kandi ko dutegereje umukwe, bishushanya uburangare no kwitandukanya n’Imana tuyicumuraho. Tuba dusinziriye igihe ubuzima bwacu butari isengesho, igihe urukundo rwatubuzemo, tukemera kugengwa n’iby’iyi si binyaruka bikadutwara roho.
Abacuruzi bakoraga igicuku bakiriye bariya bakobwa b’abapfayongo, iyo dushishoje neza dusanga bashushanya abantu benshi b’iki gihe bari kwiruka ku mafaranga, ku by’isi bakabishaka igihe n’imburagihe, bakibagirwa Imana. Nyamara ibyobakora ntarumuri rubirangwamo, Iby’Imana iwabo ni mugicuku, « bahunga urumuri umwijima wo bakawusanga.»
Bavandimwe, ubuzima buhoraho butangira none, tugomba kwitoza kububamo umunsi ku wundi. « Ahari urukundo n’umubano Imana iba ihari ». Uko tubayeho bigomba kutubera umwanya wo gutegura uko tuzaba tumeze mu ngoma y’Ijuru. Niba urumuri rw’ibikorwa byacu byiza rumurika muri iyi si y’umwijima ni icyizere cy’uko tuzabona Ububengerane bw’ ikuzo ry’Imana yacu. « … igihe Kirisitu azigargariza tuzaba dusa na W, kuko tuzamureba uko ari mu by’ukuri. » 1Yoh3,2
Abakobwa cumi b’abapfayongo, batangiye neza ariko ntibarangiza neza kuko batari biteguye neza, ikibatsi cy’urukundo rw’Imana cyarazimye muri bo. Amtara yabo yari asigaye acucumuka umwotsi gusa, urumuri rwa Kirisitu rwarazimase muri bo, ubupfayongo bwari bwarimonogoje. Uko ni ko Umukwe yabasanze !
Bo ubwabo biyimishije ijuru, kuko nta muntu n’umwe wahihibikanira Imana mu mwanya wa mugenzi we.
Bavandimwe, igihe ni iki kandi ni none, Imana iradutumira mu bukwe, ntitwibagirwe rero ko izaza idutunguye ngo itwakire aho yaduteganyirije. Niduhore rero twiteguye dusenge kandi dufite ibyiringiro. Utweso twacu niduhore dusendereye Amavuta, Amatara yacu ntakazime. Izina rya Yezu Kirisitu, ntirikatuve mu kanwa.Dukomeze twisunge Umubyeyi Bikiramariya niwe rembo rizatugeza kwa Jambo.
Nguyu Umukiza , ari rwagati muri twe, aratwiha mu Ijambo rye tuzirikana, aratwiha buri munsi ku Meza ye Matagatifu, ( Ukarisitiya).
Mucyo rero duhore dukereye kumwakira, ature mu mitima yacu, aturinde guhangayika, ahubwo adutere ibyishimo, We ubaho agategeka iteka rose
Diacre Augustin NZABONIMANA


c: text/html

text:
Amarushanwa ya SCRATCH ngo arafasha abana gushyira mu bikorwa ibyo biga
Abareba amarushanwa mpuzamahanga yiswe “SCRATCH” y’abana biga mu mashuri abanza bakorera kuri mudasobwa bahawe muri gahunda ya “mudasobwa imwe kuri buri mwana/OLPC”, bemeza ko afasha abo bana gushimangira ibyo biga mu ishuri, ndetse no kumenya imikorere ya bagenzi babo ku rwego mpuzamahanga.
Mudasobwa z’umushinga mpuzamamahanga wa OLPC zihabwa abana bo mu mashuri abanza (kuva mu wa kane kugera mu wa gatandatu) zibamo porogramu yitwa Scratch ifasha umwana gukora inyandiko n’igishushanyo bijyanye gifatwa nk’ikivuga ayo magambo; ibyo yabirangiza akabihinduramo ishusho irebwa nka filimi.
Abana bitabiriye amarushanwa mpuzamahanga ya Scratch ku wa 09 Gicurasi 2015 bakoze inyandiko zisobanura ahanini imiterere y’u Rwanda na gahunda za Leta nk’icyerekezo 2020, ibibazo bitandukanye hamwe n’ibisubizo byabyo bijyane n’amasomo biga mu ishuri.
Hirwa Aldo, wiga mu wa gatandatu ku ishuri ribanza rya Kicukiro, yibazaga akisubiza mu mushinga we uri mu rurimi rw’icyongereza ati “Ni uwuhe muperezida ukunda cyane ku isi? -Paul Kagame; Kubera iki? -Ni uko yatuzaniye amashuri n’uburenganzira bw’umwana”.
Mugenzi we, Izere Ange Vanessa wiga kuri Remera Catholique yakoze agafilimi k’igishushanyo cy’umwana wereka bagenzi be uko babyina, abereka inyifato n’amerekezo atandukanye umuntu yanyuramo abyina mu rurimi rw’icyongereza.
Uzamukunda Odette, umwigisha ku ishuri ribanza rya Kicukiro yagize ati “Ubumenyi bw’abana kuri mudasobwa ho mbona baradusize twe abarimu, kuko umwana agira umwanya uhagije wo kuzikoraho; bazi n’aho igihugu kigeze kuko bavuze ibyifuzo by’abaturage by’uko Perezida Kagame yakongera kwiyamamaza; ibi rero bibafasha gushimangira ibyo bize”.
Umushinga wa OLPC ukora za mudasobwa ukanafasha ibihugu bitandukanye byo ku isi kuzikoresha muri gahunda y’uburezi bw’abana, wavuze ko ushima umusaruro gahunda ya Scratch yatanze mu gihe cy’imyaka itatu imaze ikoreshwa n’abana biga amashuri abanza mu Rwanda.
Umuyobozi wungirije wa OLpC ku rwego rw’isi, Mariana Ludmila Cortes, avuga ko kwitabira amarushanwa ya Scratch bifitiye inyungu umwana, yo kumenya ibihangano byakozwe n’abandi bana b’ahandi ku isi no mu gihugu, bityo bakaba bahanahana ubumenyi.
Icyakora ngo nta marushanwa ya Scratch arahuza abana bose bo mu gihugu bafite mudasobwa za OLPC kuko abayitabira ari abo mu Mujyi wa Kigali gusa, nk’uko Umuhuzabikorwa wa gahunda ya mudasobwa kuri buri mwana, Kimenyi Eric yabivuze.
Kuva mudasobwa za OLPC zatangira gutangwa mu Rwanda muri 2009, ngo zimaze guhabwa abana ibihumbi 209 bari mu mashuri 448. Leta igaragaza ko kugira ngo ikoranabuhanga ryihutishwe kugera ku bana bose barenga miliyoni ebyiri, ari uko bakwihutira guha nkeya buri shuri, abana bagasangira mudasobwa.
Simon Kamuzinzi

robotstxt: allowed

filter: keep


text:
Umuhango wo gushyikiriza ubuyobozi bw’Ikigega Agaciro, iyi nkunga, wabereye ku cyicaro cy’iri Shyirahamwe kuri uyu wa Kane tariki ya 22 Ukuboza, 2016.
Perezida wa Ferwafa, Nzamwita Vincent De Gaule yavuze ko nk’Ishyirahamwe ry’umupira w’Amaguru bifuje gufatanya n’abanyarwanda kwiyubakira igihugu.
Yagize ati “ Ishyirahamwe ry’umupira w’Amaguru mu Rwanda, amakipe yose, abagize umuryango wacu ,amashyirahamwe y’abasifuzi, ay’abadamu, twishyize hamwe n’abakozi bacu bo muri Ferwafa tuvuga ko tugomba gutanga umusanzu wacu, turawemera, uyu munsi twifuje kuwubagezaho.”
Umuyobozi w’iki kigega, Jack Kayonga yashimiye Ferwafa ku nkunga yatanze ndetse avuga ko ari umusanzu uziye igihe.
Ati “ Mbashimiye uyu musanzu wanyu mutanze kuko uziye igihe, kandi byerekana ko namwe mwumva ko ari inshingano zanyu kwiyukakira igihugu. Icyo nabizeza ni uko natwe tuzawucunga neza kugira ngo ikigega gikomeze gikure, kizatugeze ku cyerekezo cy’uko u Rwanda rugomba guhagarika inguzanyo cyangwa ubufasha buturuka ku baterankunga, kugira ngo dukomeze twiheshe agaciro.”
Kayonga yasabye abandi Banyarwanda muri rusange kureberaho bagatanga umusanzu wabo.
Ku mugoroba wo kuwa 1 Ukuboza 2016, ubuyobozi bw’Agaciro Development Fund bwaganirije abikorera nka rumwe mu rwego rwafashe iya mbere mu gushyigikira iki kigega, kugira ngo umurava bari bafite gishyirwaho bongere bibuke ko bikiri inshingano zabo kongera kugiteza imbere.
Icyo gihe yagize ati “Barasa n’abahagaze.Iyo dukomeza nk’uko twatangiye dufite miliyari 17, uyu munsi twakabaye dufite miliyari 110 ari nayo mpamvu twumva ko na miliyari 200 zishobora kuzagerwaho mu myaka ya vuba mu gihe abanyarwanda bose bakomeza kumva ko ari inshingano zabo, iki kigega bakakigira icyabo,bakumva ko kizafasha leta kugira ngo igere ku bikorwa bitandukanye, kandi ari umurage w’u Rwanda rw’ejo hazaza.”
Umuyobozi wa Ferwafa yavuze ko badahagarikiye aho kuko ngo buri mwaka bazajya bareba mu byo bamaze kugeraho hanyuma bakuremo umusanzu bazajya batera icyo kigega.
Kugeza ubu Ubuyobozi bw’iki kigega butangaza ko amafaranga bafite bayaguriza za banki na Leta, gusa ngo mu mwaka utaha bazatangira kuyashora mu mishinga itandukanye.
Kuva mu mwaka wa 2012, Perezida wa Repubulika Paul Kagame atangije Ikigega Agaciro Development Fund, Abanyarwanda n’inshuti zabo bakomeje gutangamo imisanzu bashyigikira umuco wo kwigira. Kugeza ubu hamaze gutangwa asaga miliyari 38 z’amafaranga y’u Rwanda.
Inkuru bifitanye isano: Mu myaka itanu,ikigega Agaciro Development Fund kimaze gutangwamo Miliyari 38


text:
Kuri icyi cyumweru dusoje, taliki ya 20/04/2015, abitabiriye igitaramo kuri paruwasi ya Evangelical Restoration Church Nyacyonga, mu karere ka Gasabo, umurenge wa Jabana, batahanye ubutumwa bukomeye bwibutsa abataboneye mu mitima kwiboneza kuko hari igihe kizagera ntibabe bagifite uburyo. Iki gitaramo cyateguwe na Goshen family, intego yacyo ikaba yagira iti “Ngwino uhindurirwe gusa na Yesu Krsito”.
Ahagana mu masaha ya moya z’umugoroba ubwo iki gitaramo cyari cyegereje kugera ku musozo, Umwuka w’Imana yamanukiye kuri umwe mu bari aho, uririmba muri Blessing Choir yari yaturutse I Kabuye, maze Atanga ubutumwa bukomeye butuma buri wese wari uhari asubiza amaso inyuma yitekerezaho, akareba niba ameze nk’uko Imana ishaka.
Bumwe muri ubwo butumwa bwari ubuvuga ko bakwiye kuba maso kuko ngo hari abazaza babvuga ko batumwe n’Uwiteka nyamara babeshya, bagamije kuyobya bityo ngo ni basenge kandi bafatanyirize hamwe umurimo (w’Imana). Babwiwe kandi ko abadafite umutima umeze nk’uwo Imana ishaka bakwiye kwisuzuma bakihana hakiri kare kuko hari igihe cyazagera bakaba batagifite uburyo. Si ibi gusa, ahubwo banabwiwe ko banahawe imbaraga nshya, impano nshya, n’ibindi. Ngo ntibakisuzugure kuko umurimo ari mugari. Ikindi ngo Uwiteka hari abo aje gukoza isoni, ndetse ngo hari n’amagambo aje gucecekesha.
Umuyobozi wa Goshen family singers yateguye iki gitaramo, TWIZEYIMANA Elia, abajijwe icyo bungukiye mu ubu butumwa bwahatangiwe, yabwiye UBUGINGO.com, ko icyo bakuyemo ari impuguro, kurushaho gusenga cyane kuko ibibarwanya ari byinshi kugira ngo babone uko babasha kubicamo neza.
Umuhanzi Nsengiyuma Jean Torero nawe yishimiwe na benshi mu ndirimbo ye ’NTAWUSENGA AKINA’
Umuhanzikazi Ange Kelly Ntirushwamaboko (AKA: Mama music) mu ndirimbo ye y’ikizulu abenshi barahagurutse bafatanya nawe guhimbaza Imana
Umuhanzi Niyitegeka Eric Bob usanzwe asengera kuri iri torero nawe yishimiwe na benshi ndetse anaririmba LIVE
Usibye abo tumaze kuvuga haruguru, abandi bahanzi baririmbye muri iki gitaramo Ngabo Eloge Bright uvukana n’umuhanzi Peniel nawe tumenyereye mu kuririmba indirimbo zihimbaza Imana, n’amakorali/amatsinda nka Goshen Family singers, zibarizwa kuri iri torero ndetse na Blessing Choir yari yaturutse i Kabuye, ndetse Batatu Job wari yaturutse kuri Evangelical Restoration ya Byumba.


text:
1 Timoteyo 6:18-19 kandi bakore ibyiza babe abatunzi ku mirimo myiza, babe abanyabuntu bakunda gutanga, bibikire ubutunzi buzaba urufatiro rwiza mu gihe kizaza, kugira ngo babone uko basingira ubugingo nyakuri.
Muri iki gihe isi irarushaho gutera imbere ku buryo bwihuse cyane,ni nayo mpamvu usanga abantu bamwe batagisinzira kubera gushaka ubutunzi ndetse n’icyubahiro.
Ushobora guhamagara umuntu kuri terefoni ati”wongere uze kumpamagara mu kanya” ibi bikunda kubaho cyane cyane igihe yumva ko mutagiye kuvugana ibijyanye n’amafaranga,imishinga cyangwa ibindi afitemo inyungu.
Icyibabaje rero ni kimwe;nuko ubwo butunzi atari ubw’igihe kirekire ariko hari uburyo bibiliya itugaragariza uko twabika ubutunzi bwacu mu ijuru kandi tukazongera kubugira ubwo tuzaba tugeze mu bwami bw’ijuru.
Nta cyiza nko kuba umukene mu bibi ukibera umukire mu mirimo myiza!, uba watangiye kwibikira ubutunzi buzaba urufatiro rwiza mu gihe kizaza kandi uba watangiye kwitegura gusingira ubugingo nyakuri.
Ese waba uziko Imana yaguteguriye uko wabika ubutunzi bwawe by’iteka ryose?. Nubwo abantu bamwe batabyitaho ariko Imana yateguriye umuntu wese konti ashobora kwibikirizaho ubutunzi bwe bwose kandi nta ngese n’inyenzi bibasha kugera mu bubiko bwayo.
Ukwiye kumenya ko ubutunzi bw’umukire bumubera umudugudu ukomeye naho ibitsemba abatindi akaba ari ubukene bwabo ikindi kandi Umurimo w’umukiranutsi werekeye ku bugingo mu gihe inyungu z’umunyabyaha zerekeye ku byaha.ibyo wabisanga mu Imigani 10:15-16.
Ukwiye gukoresha amafaranga utunze cyangwa ubundi butunzi ubwari bwose mu guharanira ko yaba imwe mu nzira zigufasha gukura mu buryo bw’umwuka,mu bwenge ndetse no byiyumvo byawe mu bijyanye n’ubuzima bw’iteka. Nubasha gutegeka ubutunzi bwawe nti bube ari bwo bugutegeka kandi ukemerera Imana ikabugiramo umwanya wuzuye,uzaba watangiye kwitegurira umwanya mu bugingo buhoraho.
Dukomeje uburyo ukwiye kwifashisha wizigamira mu bugingo buhoraho,tubona ko Imana ikeneye ubufatanye bwawe n’abandi,ukeneye kuba wafasha abandi nkuko nabo bagufasha ariko ntugomba kubikora kuko utegereje ko bazakwishyura ahubwo ubikora umugambi wawe ari ukwizigamira mu bugingo buhoraho. Abaroma 12:13 mugabanye abera uko bakennye, mushishikarire gucumbikira abashyitsi.Ese kuki Imana ishaka ko wasangira n’abandi ubutunzi bwawe kandi ari wowe wabuvunikiye?
Hari impamvu eshatu zituma Imana ishaka ko dusangira n’abandi k’ubutunzi bwacu,iya mbere,kugirango werekane ko uri mu muryango wayo kandi ko ufite urukundo,icya kabiri nukugirango ugire ubumwe n’abandi,icya gatatu kingenzi ni ukugirango ube umuhamya wuzuye kubatizera nyakuri.
Hari umuntu utanga akwiragiza, Nyamara akarushaho kunguka. Kandi hari uwimana birenza urugero, ariko we bikamutera ubukene gusa,bibiliya kandi ivuga ko umunyabuntu azabyibuha, Kandi uvomera abandi na we azavomerwa.Imigani 11:24-25,ikomeza igira iti”Uwimana amasaka azavumwa na rubanda, Ariko umugisha uzaba ku uyabagurira kandi Ugira umwete wo gushaka ibyiza aba yishakiye gukundwa, Ariko ushaka kugirira abandi inabi, izamugaruka”. Imigani 11:26-27.
Nta kindi Imana iba ishaka iyo igusaba gutanga no gufasha ahubwo iba igirango nawe umere nkayo kuko nayo iguha buri munsi.
Nubwo hari benshi bitwaza kuvuga ubutumwa nyamara bashaka kwigwiza ho ubutunzi,ariko bibiliya idusaba ko twakoresha ubutunzi yaduhaye kugirango turusheho guhindurira benshi kuba abizera umwami Yesu, “Kandi ndababwira nti ‘Ubutunzi bubi mubushakisha incuti, kugira ngo nibushira bazabakire mu buturo bw’iteka”.Luka 16-9
Ibi ntakindi bishatse kuvuga atari ukugusaba ko warekurira ibyo utunze mu kuvuga ubutumwa ugamije guhindura benshi kuba abizera,birumvikana ko utagura inshuti yawe ngo ikunde ikizwe ariko kandi na none ubwo butunzi bwawe bwakwifashishwa mu kubageraho bakumva ubutumwa,nta gushidikanya ubu nabwo ni uburyo bwiza bwo kwiteganyiriza mu bugingo bw’iteka ubwo abo wagize uruhare mu kubahindura bakizera Yesu Kristo bazaba baza kugusanganira!.
Mu by’ukuri ntakintu wabona waha Imana kuko byose bisanzwe ari ibyayo ariko kandi ukwiye kubahisha Uwiteka ubutunzi bwawe, N’umuganura w’ibyo wunguka byose. Imigani 3:9
Bibiriya ivuga ko aho ubutunzi bwawe buri ari ho n’umutima wawe uzaba[Matayo 6:21 ].Niba ubutunzi bwawe buri ku Mana ni naho umutima wawe uzaba kandi uzabubona by’iteka ryose. Icyiza rero nuko warushaho kubitsa ku Mana kugirango mu gihe Imana yagennye uzishimire ko wabikije ubutunzi bwawe aho inyenzi n’ingese zitabasha kugera.


text:
Oct 28, 2015 Bienvenu Ndacyayisenga Impuguro 0
Hari ubwo usanga abashakanye bakunda gutongana kandi akenshi wagenzura neza ugasanga nta kintu kigaragara bari gupfa ku buryo ubajije umwe muri bo atamenya aho byahereye batongana. Mu gihe rero ukunda kubona utongana n’uwo mwashakanye mupfa ubusa, hari ibyo wakora bikakurinda.
Kureka gutongana mupfa ubusa birashoboka cyane iyo umwe muri mwe afashe ingamba zo kwirinda izo ntonganya ahanini ziterwa n’utuntu duto, ijwi umuntu akubajijemo cyangwa se amagambo uwo mwashakanye akoresheje muganira, n’utundi tuntu dushobora kuza utabishaka muri kuganira mukisanga mwatonganye.
Ukuntu abantu baganira n’amagambo bakoresha niyo ahanini azana intonganya mu bashakanye zishingiye ku busa ugasanga ibiganiro byahindutse nk’umukino w’amakofi wo guterana amagambo.
Umwe aravuga undi akamwishyura hakabura n’umwe uharira undi ngo arekere kuvuga. Iyo ubona ko amagambo atari gushira mugakomeza gutongana ushobora guhitamo guceceka kuko amagambo yoshywa n’ayandi.
Kureka ibintu bigahita ugasa nk’aho ibyo ubwirwa utabyumva igihe ubona ko nta mumaro bifite usibye gutuma mutongana gusa nabyo byagufasha n’ubwo rimwe na rimwe hari ubwo uwo mwashakanye akubwira ijambo ukumva utakwihanganira kumusubiza.
Uburyo ijwi risohokamo nabyo bikunze gutera intonganya mu bashakanye. Iyo udashaka ko intonganya zikomeza biba byiza gusubizanya ijwi rituje aho kuvugira hejuru. Gufata umwanya wo gutekereza utavuga nabyo bituma intonganya zigabanuka kandi
bigatuma usubiza ibitekerezo inyuma ukamenya impamvu ikunda gutuma mutongana mupfa ubusa.
Ikindi gifasha abashakanye kwirinda intoganya zihereye ku busa ni ukubiganiraho igihe intonganya zashize mumeze neza mugafata ingamba zibarinda kuganira mutongana mupfa ubusa.
Ibyo ni bimwe byafasha abashakanye kwirinda gutongana bapfa ubusa dore ko ahanini usanga mu ngo z’abashakanye hahora intonganya kandi bapfa ubusa nta mpamvu igaragara yo gutuma batongana.
By:Nd. Bienvenu
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Yibeshye ko ariwe muntu w’Imana usigaye mu isi !
Uwiteka aramubwira ati “ …………ariko rero nzaba nsigaranye abantu ibihumbi birindwi muri Isirayeli batapfukamiye Baali, ntibamusome” 1 Abami 19: 18
Uyu ni umuhanuzi w’Imana Eliya ageze ahakomeye, ngo yageze ubwo yibeshya ko abantu b’Imana bashize mu isi , yibeshya ko ngo ariwe usigaye wenyine, naho kumbe Imana yibitseho abantu ngo ibihumbi birindwi batapfukamiye baali ikigirwamana cyagwa ngo bakiramye “ Icyakora umenyeko nsigaranye abantu ibihumbi birindwi muri isirayeli batapfukamiye baali kugirango bayiramye” Imana ishimwe
Impamvu navuze ko cyari igihe gikomeye, ni uko cyari igihe cy’ubuyobe bwinshi, igihe abantu benshi bari bararetse Imana bakayisimbuza ibigirwamana, kuburyo ngo abantu bari baheze mu rungabangabo bibaza niba koko bakwiriye gukurikira Imana yaremye ijuru n’isi cyangwa se niba bakurikira ibigirwamana.
Hari ku ngoma y’umwami Ahabu n’umugore we Yezebeeli ufite amateka mabi . Uwo Ahabu ngo yahigaga Eliya ngo amwice kuko ngo yabujije imvura kugwa, cyari igihe kibi kuko bari baranicishije abahanuzi b’Uwiteka inkota . Eliya rero mu bwenge bwe amaze no kwiheba ngo akajya avuga ko abandi bahanuzi b’Uwiteka bapfuye akaba ariwe wenyine usigaye!!
“Nagize ishyaka ryinshi ry’Uwiteka Imana Nyiringabo, kuko Abisirayeli bavuye mu isezerano ryawe, bagasenya ibicaniro byawe, kandi bicishije abahanuzi bawe inkota. Nijye jyenyine usigaye, nanjye baragenza ubugingo bwanjye ngo banyice. I Abami 19”14
“ Eliya arongera abwira abantu ati “ nijye jyenyine muhanuzi w’Uwiteka usigaye…” 1 Abami 18:21
Imana nayo igiye kumusubiza, iramubwira ngo ntibishoboka ko abantu b’Imana bashira mu isi, kuko ibihe byose, iba ifite abo yisigarije! Imana ishimwe.
Hari igihe natwe tujya tugera mu gihe nk’icya Eliya, wakwitegereza ukibaza uti mbese koko hariho uwarokoka igihe nk’iki! Ibihendo by’isi! Ibigeragezo n’ibishuko bitandukanye? Ariko baranyigishije ngo umugeni wa Kristo ari mu ibanga arimo gutegurwa no kwambikwa imyambaro myiza irabagirana ariyo mirimo yo gukiranuka. Abo bantu ngo bari mu mpera enye z’isi, bari ku migabane yose y’isi, bavuga indimi zose, amabara yose kandi naho satani yahaguruka kurwana, anti Christ agahaguruka gukora, abantu b’Imana , abahanuzi b’Uwiteka barahari! Imana ishimwe.
Hari umwe muri Bibiliya wibajije ngo mbese aho Umwana w’Umuntu nagaruka azasanga kwizera kukiri mu isi? Ni nkaho yakabajije ati aho Yesu atinze yazasanga hari abantu b’Imana bakiriho!
Fatanya nanjye kwizera ko ibihe byose abantu b’Imana bahari, nubwo haba hari ibibazo bidasanzwe, nubwo satani yahaguruka kandi agahagarara. Ifuze nawe kuba muri ibyo bihumbi birindwi bitarapfukamira baali kandi bitazayipfukamira
Hari indirimbo ivuga ngo “ Njye ndi umukristo naho igihugu cyose cyanseka” Imana idushoboze.
Ibihe byiza, kandi humura abantu b’Imana baracyahari .


text:
Rulindo: Abasenyewe n’ibiza bafashijwe amabati ya miliyoni enye
Kuwa 18/08/2016 Minisiteri ifite imicungire y’ibiza mu nshingano (MIDIMAR) yahaye inkunga y’amabati ya miliyoni enye imiryango 23 yasenyewe n’imvura idasanzwe.
Iyi miryango 23, irimo 22 yo mu Murenge wa Cyinzuzi n’undi 1 wo mu Murenge wa Shyorongi yasenyewe n’imvura idasanzwe yaguye mu kwezi kwa Mutarama mu ijoro ryo kuwa 16 rishyira kuwa 17, aho uwitwa Kambera Marisiyana yahasize ubuzima agwiriwe n’inzu.
Nyuma y’ibyo byago abasenyewe bagiye gucumbika mu baturanyi n’imiryango kubera kubura aho bikinga, aribwo Midimar kubufatanye n’Akarere babahaye ibikoresho by’ibanze birimo shitingi, amasafuriya, ibiringiti n’ibindi byari bifite agaciro ka Miliyoni 5.
Umukozi ufite imicungire y’ibiza mu Karere ka Rulindo Eric Mwizere, yihanganisha abasenyewe n’ibiza yabasabye kubaka mu midugudu ko ntawemerwe kongera gutura mu manegeka nkuko babikanguriwe mbere kandi bakazirika ibisenge by’inzu kugirango inzu zikomere ibisenge bitazaguruka.
Kugeza ubu bamwe bakaba baratangiye kuzamura inzu zo kubamo ariko bakagorwa no kutabona isakaro; iyo miryango yose ikaba yahawe amabati yo gusakara kugirango bongere babone aho baba.
Murwanashyaka Jean Baptiste umwe mu bahawe amabati ati “Turashimira Leta y’ubumwe na Minisiteri ifite imicungire y’ibiza mu nshingano kuko yita ku baturage, tumaze igihe ducumbitse bitatworoheye tubangamiye abandi ariko ubu tugiye kongera kwisuganya tubone inzu zacu bwite ubuzima bukomeze”
Umutoniwase Nadine ushinzwe imibereho myiza y’abaturage mu Murenge wa Cyinzuzi yihanganishije abasenyewe n’imvura idasanzwe anabizeza ko ubuyobozi buzakomeza kubaba hafi.
Abaturage bahawe amabati bashimiye ubuyobozi kubwo kubatera inkunga kuko bose batari bafite ubushobozi bwo kwiyubakira no kugura isakaro.


text:
sam.
17
nov.
2012
ISOMO RYA MBERE
Ibyahishuriwe Yohani Intumwa (Hish 3, 1-6.14-22)
Jyewe Yohani, numvise ijwi rya Nyagasani rimbwira riti 1“Andikira umumalayika wa Kiliziya y’i Saridi uti “Wa wundi ufite roho ndwi z’Imana n’inyenyeri ndwi, aravuga ati : Nzi neza ibikorwa byawe : bavuga ko uri muzima, nyamara warapfuye. 2Ba maso kandi ukomeze abasigaye benda gupfa, kuko nasanze ibikorwa byawe bitaboneye imbere y’Imana yanjye. 3Ibuka rero ibyo wahawe n’ibyo wumvise, ubikomereho kandi wisubireho. Naho niba utabaye maso ngiye kuza nk’umujura, kandi ntuzamenya igihe nzazira ngutunguye. 4Nyamara aho i Saridi, uhafite abantu bakeya batanduje imyambaro yabo ; abo ni bo tuzajyana bambaye imyambaro yererana kuko babikwiriye. 5Bityo, uzatsinda na we azambara imyambaro yererana ; sinzasibanganya izina rye mu gitabo cy’ubugingo, kandi nzamwishingira imbere ya Data n’imbere y’abamalayika be.” 6Ufite amatwi arumve icyo Roho abwira za Kiliziya.”
14“Andikira umumalayika wa Kiliziya y’i Lawodiseya uti “Amen, Umuhamya udahemuka kandi nyakuri, Ishingiro ry’ibyaremwe n’Imana aravuga ati : 15Nzi neza ibikorwa byawe : ntukonje kandi ntunashyushye. Iyaba nibura wari ukonje cyangwa se ushyushye ! 16None rero ubwo uri akazuyazi, ukaba udakonje kandi udashyushye, ngiye kukuruka uve mu kanwa kanjye. 17Kubera ko wibwira uti ‘Ndi umukire, ndakungahaye ntacyo nkennye’, maze ntumenye ko uri umunyabyago, imbabare, umukene, impumyi n’umutumbuze, 18jye nkugiriye inama yo kumpahaho zahabu yayungurujwe umuriro kugira ngo wikungahaze, umpaheho n’imyambaro yererana kugira ngo wambare maze ubwambure bwawe bwoye kugaragara ; ugure n’umuti wo gusiga mu maso yawe maze wongere ubone. 19Jyeweho, abo nkunda ndabacyaha kandi nkabakosora. None rero shishikara kandi wisubireho ! 20Dore mpagaze ku muryango ndiho ndakomanga. Nihagira uwumva ijwi ryanjye akankingurira nzinjira iwe, nsangire na we, na we asangire nanjye. 21Uzatsinda nzamuha kwicarana nanjye ku ntebe yanjye y’ubwami, mbese nk’uko nanjye natsinze maze nkajya kwicarana na Data ku ntebe ye y’ubwami.” 22Ufite amatwi arumve icyo Roho abwira za Kiliziya.”
ZABURI (Zab 15 (14), 1a.2, 3bc-4ab, 4cd-5)
Inyik/ Uzatsinda, Imana izamuha kwicarana na Yo ku ntebe yayo y’ubwami.
Uhoraho, ni nde ukwiye kwinjira mu Ngoro yawe ?
Ni umuntu utajorwa mu mibereho ye,
agakurikiza ubutabera,
kandi akavugisha ukuri k’umutima we.
Ni utagirira abandi nabi,
cyangwa ngo yihe gusebya mugenzi we.
Uwo muntu arebana agasuzuguro uwigize ruvumwa,
maze akubaha abatinya Uhoraho.
Icyo yarahiriye n’aho cyamugwa nabi,
nta bwo yivuguruza.
Iyo agurije undi ntamutegaho urwunguko,
ntiyemera ruswa ngo arenganye utacumuye.
Ugenza atyo wese, azahora ari indatsimburwa.
IBANGONDIRIMBO RIBANZIRIZA IVANJILI (Zab 103 (102), 8.10.12)
Alleluya Alleluya.
Uhoraho ni umunyambabazi n’umunyampuhwe,
ntaduhana bihwanye n’ibicumuro byacu,
adutandukanya n’ibicumuro byacu.
Alleluya.
IVANJILI
+ Luka (Lk 19, 1-10)
Muri icyo gihe, 1Yezu agera i Yeriko yahuranya umugi. 2Nuko haza umugabo witwa Zakewusi, yari umutware w’abasoresha akaba umukungu. 3Agerageza kubona Yezu uwo ari we ariko ntiyabishobora kubera imbaga y’abantu, kandi akaba yari mugufi. 4Arirukanka abacaho maze yurira igiti cy’umuvumu, agira ngo abone Yezu wari ugiye kunyura aho. 5Yezu ahageze yubura amaso, aramubwira ati “Zakewusi, manuka vuba kuko ngomba gucumbika iwawe uyu munsi.” 6Nuko amanuka bwangu, amwakirana ibyishimo. 7Ababibonye bose barijujuta baravuga bati “Yagiye gucumbika ku munyabyaha !” 8Nuko Zakewusi yegera Nyagasani, aramubwira ati “Rwose Mwigisha, kimwe cya kabiri cy’ibyo ntunze ngihaye abakene ; niba kandi hari uwo nahuguje, nzamusubiza ibye incuro enye.” 9Yezu ni ko kuvuga ati “Uyu munsi umukiro watashye muri iyi nzu, kuko uyu na we ari umwana wa Abrahamu. 10Koko rero, Umwana w’umuntu yazanywe no gushaka no kurokora ibyazimiye.”


text:
Ngo barabiterwa no kubona koperative yabo nta cyerekezo ifite kuko kubera icyo bita imicungire mibi yayo.
Umwe mubaganiriye na Kigali Today, uyobora akagari, yagize ati “Njye ndumva ndambiwe kuko twashyizeho koperative tuzi ko izatwungura ahubwo aho kutwungura n’ibikorwa twatangiye bigenda bidindira.”
Atanga urugero ku nzu y’ubucuruzi bubatse ihagarikwa itaruzura kandi ntibanahabwe amakuru y’uko bimeze; akavuga ko agiye kwandika asaba gusubizwa umugabane we akayivamo.
Undi ukora ku karere, na we utashatse ko amazina ye agaragazwa, agira ati ‘igitekerezo ubundi cyari cyiza kuko imbaraga z’abantu benshi zatugeza ku iterambere, ariko usanga dusa nk’aho duhagaze hamwe uretse wenda papeterie (inzu icururizwamo bimwe mu bikoresho byo mu biro) ikora nta kindi gikora.”
Akomeza agira ati “Reba iriya nzu y’ubucuruzi twakoze inama twemeza ko itangira, ariko yarahagaze hafi umwaka n’igice. Ni yo mpamvu najye nidukora inama y’inteko rusange nshobora gusezera.”
Niyonzima Tharcisse, Perezida w’iyo koperative akaba n’Umunyamabanga Nshingwabikorwa w’Akarere ka Rutsiro, avuga ko kudindira ku iyo nyubako byatewe n’amafaranga yabaye make bakiyambaza banki ikaba itarabaguriza.
Ati”Turimo gushaka uko twayikomeza kuko ubu turacyategereje amafaranga muri banki, ndumva rero abanyamuryango batasezera kuko si wo muti.”
COTOPROCO yatangiye muri 2007 ifite abanyamuryango 240 bakorera akarere kuva ku rwego rw’akagari kugeza ku rw’akarere.
Buri munyamuryango yaratanze umugabane shingiro w’amafaranga ibihumbi 360 mu gihe cy’imyaka itatu kuko buri kwezi buri wese yatangaga ibihumbi 10.
Iyi koperative kugeza ubu ifite papeterie ifite agaciro ka miliyoni zibarirwa muri 15FRW ndetse n’inyubako y’ubucuruzi yagombaga kuzura ihagaze muri miliyoni 595FRW ariko imaze umwaka n’igice ihagaze.
Ibitekerezo ( 3 )
Tharcisse ni umuntu w.umugabo rwose,kuko agira ibitekerezo byubaka. gusa nimwongere amafaranga inyubako yanyu irangire kabisa.Gusezera ni ubugwari ni ugutererana abandi pe
ahubwo ni mwongere imigabane kuko ayo mwatanze ni make ugereranyije nigikorwa mugiye gukora. mureke kuva ku ntego mwiyemeje kandi ndumva ari igikorwa cyiza kingirakamaro dore amafranga mwatanze ni make 360000X240=86400000 mukuyemo 15000000 ya papeterie urumva ko asigaye atangana na 595000000
Amatiku
Ahubwo musobanure ikibazo uko kimeze !!


text:
Erega ntibikwiriye ko umugaragu w’Umwami wacu aba umunyamahane!
“ Ariko umugaragu w’Umwami wacu ntakwiriye kuba umunyamahane, ahubwo akwiriye kugira neza kuri bose agakunda kwigisha akihangana, agahanisha ubugwaneza abamugisha impaka ngo ahari nibishoboka, Imana ibahe kwihana ngo bamenye ukuri, basinduke bave mu mutego wa satani wabafashe mpiri, babone gukora ibyo Imana ishaka” 2 tim 2:24-26
Buriya naratangaye aya magambo nyasanze muri bibiliya “ umunyamahane”!!! Hari abantu bitwa abanyamahane cyagwa se baba abanyamahane abantu bakaba babibaziho ndetse nabo ubwabo bakaba babyiyiziho! Hari terme numvise basigaye bakoresha ngo ni abantu bavoma hafi! Kandi igitangaje baba baba no munzu y”Imana! Ariko muri iri jambo ngo hari ibintu bitari bikwiriye ku mugaragu w’Umwami wacu! Imana idusure
Ngo ntakwiriye kuba umunyamahane naho yaba afite impamvu yakabaye yumvikana, ngo akwiriye kugira neza kuri bose, akihangana, agahanisha ubugwaneza kugirango nibishoboka ba bantu bahinduke!
“Ariko rero imbuto z’Umwuka ni urukundo n’ibyishimo n’amahoro, no kwihangana no kugira neza n’ingeso nziza no gukiranuka, no kugwa neza no kwirinda.” Abagalatiya 5: 22
Mubyo tumaze gusoma, amahane ntayo dusanze mu mbuto z’Umwuka Wera cyangwa mu bintu bigaragaza umuntu wuzuye Umwuka Wera
Icyampa Imana ikaguhindura, ikakuguranira, ahari amahane ikahuzuza ubugwaneza, ahari ukuvuga nabi ikahuzuza kuvuga neza, kwihangana, kuko umuntu uhora ushwana nawe cyangwa se ubwira nabi sinzi ko washobora no kumubwiriza Ijambo ry’Imana, sinzi niba asanze urimo kubwiriza mu rusengero wakomeza ukabwiriza kimwe n’indi mirimo yose y’Imana.
Naho yaba umukozi ugukorera utegetswe kumwerera imbuto kugirango igihe kimwe azibuke ko yigeze kubana n’abantu b’Imana nibishoboka ahindukire.
Ngizo intashyo z’icyumweru “ Umugaragu w’Umwami wacu ntakwiriye kuba umunyamahane”
Yesu agushoboze


text:
Ibyo bibazo ariko ngo birenda kugana ku musozo, uhereye kuri politiki y’indimi mu Rwanda igaragaza ko hari ibizahinduka mu mikoreshereze y’indimi.
Umuyobozi w’Ishami ry’Ururimi mu nteko Nyarwanda y’ururimi n’umuco(RALC), Nsanzabaganwa Modeste asanga Ikinyarwanda kiri mu nzira zo guhabwa agaciro kurusha izindi zemewe mu butegetsi.
Ibyo bizakorwa biciye muri poilitiki irimo gutegurwa na RALC, igizwe amategeko, amabwiriza n’ingamba bigenga imikoreshereze y’indimi mu gihugu.
Nsanzabaganwa yemeza ko ari ngombwa kuko ngo n’iyo ururimi rwaba rumwe, politiki ari ngombwa kugira ngo habeho imirongo migari cyangwa amategeko rugenderaho; bityo ntirukoreshwe uko abantu bishakiye ahubwo bakarurinda, rugakomeza kuba ururimi ruhamye.
Iyi politiki iteganya ko igihe umuntu agiye gukoresha indimi nyinshi zirimo Ikinyarwanda, kigomba kubanza izindi zigakurikira nk’uko bishimangirwa na Nsanzabaganwa.
Ati “Igihe bibaye ngombwa ko ukoresha ndimi ebyiri cyangwa zirenze harimo n’urw’Ikinyarwanda, ni rwo rukwiye kuza mbere; haba mu kwandika ku nzugi, ku byapa, kwandika no kuvuga amatangazo n’ibindi. Ururimi ruza mbere ni Ikinyarwanda. Ibyo ni byo twifuza, ni byo dusaba Abanyarwanda.”
Gusa ngo si ihame mu mbwirwaruhame cyane cyane igihe umuntu yatumije inama nyunguranabitekerezo, gusa ngo ni byiza guhera ku rurimi rwumvwa na benshi mu bitabiriye inama runaka, bake batarwumva bagasemurirwa nyuma.
Ibi RALC ntabwo ibifata nk’ivangandimi cyane ko ari byo yifuza ko byajya bikorwa aho gufata interuro y’Ikinyarwanda ukayivangamo amagambo y’urundi rurimi.
Iyi politiki iri gutegurwa igaragaza ko ururimi rw’Ikinyarwanda rudasuzuguritse ugereranyije n’indimi z’amahanga zigenda zinjira mu gihugu, bityo kikaba kitagomba kuryamirwa na zo, ahubwo kikaba ku isonga nk’ururimi rugomba kwitabwaho by’umwihariko.
Biteganyijwe ko inyandiko izaba ikubiyemo iyi Politiki izaba yarangiye bitarenze Kamena 2017, ikazashyirwa ahagaragara nyuma yo guca mu nzego zitandukanye zibifitiye ububasha zimimo Minisiteri ya Siporo n’Umuco (MINISPOC).
Inteko Nyarwanda y’Ururimi n’Umuco ikangurira Abanyarwanda kutirara ku byerekeye imikoreshereze y’indimi nyinshi u Rwanda rwahisemo gukoresha; kwitonda mu kuzikoresha cyane cyane birinda ivangandimi ryica ubwumvane.
Nsanzabaganwa avuga ko u Rwanda nirubasha gukoresha neza indimi nyinshi bizaba ari amahirwe akomeye ku buryo n’amahanga azajya aza kurwigiraho.
Akomeza avuga ko muri iki kinyejana turimo, kuvuga indimi nyinshi ari ukwiyongerera agaciro. Atanga ingero ko Abayobozi b’Ibigo cyanga Amashyirahamwe Mpuzamahanga akomeye ku isi akenshi baba bavuga neza indimi mpuzamahanga zirenze rumwe.
Ikinyarwanda ni rumwe mu ndimi enye zemewe gukoreshwa mu butegetsi mu Rwanda, nkuko biteganywa n’Itegeko Nshinga rya Repubulika y’u Rwanda. Izo ndimi ni Icyongereza, Igifaransa n’igiswahili kigiye kwiyongeraho kuko umushinga ucyemerera gukoreshwa mu butegetsi uherutse kwemezwa n’Inama y’Abaminisitiri yo ku wa 12 Ukwakira 2016.


text:
Twagiramungu Faustin bakunda kwita Rukokoma, umunyepolitiki utavuga rumwe na Leta y’u Rwanda wigeze no kuba Minisitiri w’intebe, yageneye ubutumwa abanyarwanda babwamaganira kure bamushinja gushaka kubaroga ababibamo urwango n’amacakubiri ashingiye ku kinyoma.
Mu gitondo cyo kuri uyu wa Gatanu tariki 1 Nyakanga 2016, Twagiramungu Faustin yanditse ubutumwa burebure yanyujije ku rubuga rwa Facebook, avuga ko bugenewe abanyarwanda kandi agaragaza ko babayeho nabi, bayobowe nabi kandi hari ibyo batakorewe n’ubuyobozi burangajwe imbere na FPR, anashinja ubu buyobozi kudaha agaciro ubwigenge u Rwanda rwahawe mu 1962.
Ibi ariko, nta wigeze abyemera cyangwa ngo abyizere ahubwo abanyarwanda batandukanye batanze ibitekerezo byabo bagaragaza ko uyu musaza w’imyaka 71 afite ikibazo cy’imyumvire, bamusaba ko yagaruka mu Rwanda akava mu buhingiro akajya avuga ibyo azi, banamwihanangiriza kudakomeza kubaroga abashyiramo ibitekerezo birimo urwango no kubangisha igihugu.
IBI NI BIMWE MU BITEKEREZO ABANTU BATANZE BASUBIZA TWAGIRAMUNGU:
- Iyi nzehe izarekeraho kuroga ryari? Umusatsi warapfutse, amenyo yashizemo, asigaje izuba rimwe ariko aracyaroga yo kiyahura
Twagiramungu, ubuse ni inde wakubwiye ko nta mahoro dufite? Ubwiyunge ni inshingano zacu. Amateka y’igihugu turayazi twarayatojwe, uyu munsi turawuzirikana kandi n’abayobozi bacu beza ushinja iryo kosa ntaryo bagira kuko barifite twabeguza kuko ubuyobozi buriho bukorera abaturage kandi bushyirwaho nabo. Ahubwo nimba wumva utirengagiza waza mu gihugu cyakwibarutse dore n’ibyaye ikiboze iracyonsa, uje ukajyanwa mu itorero byagufasha. Gusa mbonye umeze nk’aho ubuze indangagaciro z’umuco nyarwanda. Nimba muri wowe wumva ufite ibyakubaka igihugu wagihungiye iki?.. Ntukandike ibintu nk’ibyo kandi uzi ukuri aho kuri kuko n’imbere y’Imana uzabibazwa. Nanjye ndirengagije disi! Waba wubaha Imana se ugashaka kubibamo abantu ibitekerezo biri munsi ya ntabyo koko? Gusa nkuragije Imana izahindure intekerezo zawe ikwimikemo umutima muzima. Baho neza gusa dufite byinshi byo gukora ndetse no guhindura abantu nkawe.
Ese ubundi ubwo ubona bitarakuyobeye muze? Nta ngoma n’imwe ujya wumvikana nayo! Reba Leta ya Habyarimana mwarananiranywe, FPR wirirwa utuka ibohoye igihugu yaguhaye ubuyobozi ndetse uba n’umuyobozi ukomeye nayo urayinanira! Uratorongera urahunga aho ugeze wifatanya na FDLR none nayo wayiciyemo ibice,none wirirwa ukora intambara z’ubusutwa ku mbuga nkoranyambaga! Kandi ubu igihugu kigeze kure ahubwo wowe wasigajwe inyuma n’amateka
Ariko kuva mu bukoroni avuga ubwo njye simbyumva! Ubwose ba sogokuru bahunganga iki kandi wumva ingoma ya gikoroni yari yarangiye? Ubwose kuva mu bukoroni uvuga byagaragajwe no gutema abanyarwanda no kubamenesha bagahunga igihugu? Njye mbona politiki yawe yarashaje kubera ko wamunzwe ubwonko n’indwara y’amoko kandi ibyo twarabirenze! Nta kibazo umunyarwanda wa none afite cyereka inyangarwanda nkamwe ni mwe muhorana ibibazo kandi bitazanabashiramo kuko burya sibuno na FDLR wisunga ntacyo yakora ngo yongere gukora ibyo mushaka, ubu twaribohoye kandi turi maso twaharaniye gukura igihugu cyacu ahabi niyo mpamvu tutanakwihanganira uwashaka kutugarura inyuma nkawe!
Ndatekereza ko iyo utanze ubutumwa hakabura n’umwe ugushyigikira wahitamo kutitera umwanya. Muze, hindura tukubaze amateka udusubize naho gutya ntacyo bitwigisha kitari kurwanyana.
Ariko aho wavugiye ubusa kuma radio no ku mbuga hirya no hino uvuga amagambo aroga abo uruta ntabwo wageza aho koko? Uzasuzume ibitekerezo byawe ntacyo bifasha abo ubyandikira ahubwo umugani w’abantangiriye gabanya ubucucu n’ubuswa! Twe ibyo dutozwa hano mu gihugu biratwubatse kandi biracyubatse iguhugu!! Uzaze urebe u Rwanda rw’ab’imyaka 30 umusaza yatwubakiye ni paradizo uve kuri ubwo buswa muvugira hanze y’igihugu!
Ntuwe uyobewe icuraburindi twavuyemo, abanyarwada tuzi aho tuvuye kandi dufite n’aho dushaka kujya, birambabaza cyane iyo mbona ubutumwa nk’ubu bw’umuntu nka Twagiramungu uvugira i Burayi ngo arashaka kwereka abanyarwanda umurongo mwiza kandi ahaheruka 2003, nawe uzakore urugendoshuri muri Garuka urebe maze ubone itandukaniro kandi bizanaba byiza politiki yawe uyikiniye iwanyu aho guhera ishyanga.
Muze ntiworohewe ! Abantu bose iyo wanditse discours nk’izi zikubiyemo ibinyoma barakunyomoza kuko bari aho ukuri kuri. Gukomeza ibi ntabwo ari byabindi by’akiziritse ku muhoro gasiga kawuciye, oya ibintu byarahindutse. Ubu abantu bose twarajijutse ntitukigendera mu kigare ahubwo tugendera mu ndege ifite aho iva kandi ifite n’aho yerekeza. Imana ihe amahoro u Rwanda n’abanyarwanda
Byarakuyobeye, icyiza ni uko warekera abafite agatege bakibasha gushyira mu bikorwa ibyateza imbere umunyarwanda uri mu gihugu cye. Naho wowe wibereye iyo warangiza ugatesha abantu umwanya wandika amatiku nk’aya?
Ariko uyu musaza aremye mu biki koko? Hari aho cyavuze ngo abatware b’abatutsi ngo bakoreshaga uburetwa rubanda giseseka! Ariko Mana we! Mbega we! Hari icyo yise Ubucakara n’icyo yise ubukoloni, mbega ibi byose ari kubyizihiza! Igisaza nk’iki kidashaka kugenda mu nzira imwe n’Abanyarwanda ari bo ba nyir’igihugu, banyir’amateka, ibyiza cyakwipfira kabisa kuko n’izi nyandiko zacyo narazirambiwe.
Wa nzehe we ubwo uba uhaze uburozi bw’abo ba koloni kuko wowe n’ubundi nibo ugikesha amaramuko. Mu Rwanda rero si uko kuko turigenga kandi bigaragazwa n’iterambere tugezeho tubikesha ubuyobozi bwiza.
Jye nta mwanya nafata wo gusoma ibitekerezo bishaje by’uyu musaza rwose. Burya biragoye kugirango azahindure imyumvire ye y’ivangura
Ese wa musaza we wakwisaziye neza wa mugani wa ya ndirimbo ngo "washaje utanduranyije". Ayo macakubiri yawe ko tuyazi warekeye aho! Wibaza ko abanyarwanda tukiri muri wa mwijima mwatwinjizagamo wo gucanishamo kabiri umuryango nyarwanda? Nakubwira ngo warakererewe! Ubu twasobanukiwe ikibi n’icyiza, tuzi ibyo dushaka, kandi tuzi n’aho tujya! Kandi kuva kera na kare uzi ko imvugo zawe zibereyeho gusenya zitubaka! Gusa birababaje kuba ari wowe wakabaye mu bambere batanga umusanzu wo kubaka urwakubyaye, ariko ukaba uri uwa mbere mu kurusenya. Erega abo bajyanama bawe bakurikiza wa mugani baciye ngo usenya urwe umutiza umuhoro! Ubu rero nkumare amatsiko nta njiji zikiriho zagutega amatwi...


text:
Impunzi z’Abanyarwanda n’Abarundi zarokokeye mu cyahoze ari Zaire muri za 1996 na 97 zagombye gufata ibyemezo bikomeye kugira ngo zishobore kurokoka.
Kubera ko nta miryango itanga imfashanyo yari ikigera kuri izo mpunzi, kimwe mu bibazo bikomeye zagombaga guhangana na cyo cyari icyo kubona icyo kurya n’amazi yo kunywa.
Izo mpunzi zabyifashemo gute ?
Akenshi ngo zarishoraga nk’uko tubisobanurirwa na bamwe muri izo mpunzi bemeza ko bagombye kwiga kwiba, kurya akataribwa no kunywa amazi y’amabara y’ubwoko bwose.
Ibindi bisobanuro haruguru, mu kiganiro kirambuye nagiranye n’umwe muri izo mpunzi witwa Angelique Umugwaneza.


text:
Abaturage bo mu karere ka Gakenke basizwe iheruheru n’ibiza, barashimira Leta yabakoreye ubuvugizi ndetse nayo ikabafasha kubona amahema bakingamo umusaya, ariko nanone ngo baracyabangamiwe n’uko amahema bayabamo ari benshi cyane.
Aba baturage bavuga ko hari ababa mu ihema rimwe ari abantu 30, ibi ngo bikaba bishobora guteza ingaruka mbi zikomoka ku mwanda, na cyane ko uburyo kwo kwita ku isuku budahagije aho bakambitse.
Imiryango ifite amazu yasenyutse burundu mu karere ka Gakenke kubera imvura yaguye mu ijoro ry’itariki ya 7 rishyira iya 8 Gicurasi uyu mwaka, igera kuri 400.
Bamwe mu bari bayigize bacumbikiwe n’abaturanyi babo abandi bacumbikirwa mu mahema manini yubatswe mu mirenge ya Minazi, Mataba na Muzo.
Ayo mahema acumbikira abantu 30, abagore n’abana bakabana ukwabo, n’abagabo bakaba ukwabo.
Abo mu murenge wa Muzo baganiriye n’Imvaho Nshya, bavuga ko aya mahema babaye batujwemo yabagobotse cyane, gusa imbogamizi basigaranye ikaba ari ubucucike buri ku gipimo cyo hejuru.
Uwitwa Uwitonze Jean Pierre, yagize ati:“Aya mahema tubamo yatubereye igisubizo cyane kubera ko twari dusigaye iheruheru tutagira aho kwikinga imbeho yatuzahaje, abana barara hanze, ariko ubu nibura turashima ko imbeho yagabanutse”.
Yakomeje agira ati: “Ariko n’ubwo ibibazo twasigiwe n’ibiza bigenda bishakirwa ibisubizo kuko dukomeje guhabwa ibyo kurya, ibikoresho byo mu gikoni, ibyo kwiyorosa n’amahema, ikibazo dusigaranye ni icy’ubucucike mu mahema, kuko abantu 30 ari benshi mu ihema rimwe.”
Mu bindi bikibabangamiye kandi yagaragajemo ikibazo cyo kutagira ibikoresho by’isuku, aho abenshi bagaragaza impungenge z’ingaruka bishobora kubagiraho.
Akarere ka Gakenke kihutiye gukorera ubuvugizi abaturage bazahajwe n’ibiza ku buryo abafatanyabikorwa bako bagatabaye vuba, gahereye ku bari bagize ibyago bagapfusha ababo 34, abo Ibiza byasenyeye amazu n’ab’imyaka yabo yatembanywe n’inkangu n’umuvu w’amazi.
Umuyobozi w’aka karere wungirije ushinzwe imibereho myiza Uwimana Catherine, yatangaje ko ibyo byatekerejwe nk’igisubizo cyihutirwaga, ariko hagikomeza gushakishwa ubundi buryo burimo gukoresha shitingi no kongera umubare w’amahema, kugira ngo iki kibazo abaturage bafite gikemuke.
Umukozi ushinzwe ubutabazi mu muryango utabara imbabare mu Rwanda Nkiko Samson yavuze ko koko aho bigaragariye ko hari ubucucike mu mahema agiye kongerwa, kugira ngo mu gihe batarabona aho batura babeho bisanzuye.
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Ibyiza bizanwa no kunyuzwa mu mibabaro. (igice cya 1)
I. Imibabaro ya Yobu.
Itangiriro 31-41/42 Iyo myaka uko ari 20 nabaga iwawe, nagutendeyeho abakobwa bawe bombi imyaka 14, mara imyaka 6 nkorera umukumbi, wahinduye ibihembo byanjye imyaka 10.
Laban yari nyirarume wa Yakobo, musaza wa nyina. Ariko ntiyatinye kubabaza umwishywa we Jacob. Labani yari umuntu wikundaga cyane, yarirebaga ubwe, akareba n’umutungo we yirengagije ko uwo mutungo waturukaga mu mugisha yabonaga kubwa Yakobo yari acumbikiye. Ariko ntiyatinyaga kumubeshya no kumugirira nabi.
Ni nyuma y’iyo myaka 20 y’umubabaro Imana yatandukanije Yakobo n’uwo muryango mubi w’umugome, w’umunyabinyoma n’indyadya. Ni nyuma y’iyo mibabaro yose yaje kwitwa izina Isirayeli.
Itangiriro 32 :2 , Yakobo akomeza urugendo, abamarayika b’Imana bahura nawe.
Itangiriro 32 : 29, aramubwira ati ntucyitwa Yakobo ukundi ahubwo uzitwa Isirayeli ; kuko wakiranije Imana n’abantu ukanesha. Izina Isirayeli ni ritagatifu.
II. Imibabaro y’abantu b’Imana.
Kuva 23-25 Hashize iminsi myinshi, umwami wa Egiputa aratanga. Abisiraheri banihishwa n’uburetwa babakoresha barataka, gutaka batakishwa n’uburetwa kurazamuka kugera ku Mana.
Imana yumva umuniho wabo, yibuka isezerano ryayo yasezeranye na aburahamu na Isaka na Yakobo.
Imana ireba abisiraheri, imenya uko bameze.
Nyuma y’umubabaro w’ubwoko bwa Isirayeli, Imana yihishurira Mose imugira umucunguzi w’abisirayeli. Imana yerekanye ububasha bwayo imbere ya Farawo wababazaga cyane abisirayeli ibinyujije muri Mose
Kuva 3: 7, Uwiteka aramubwira ati: N’ukuri mbonye kubabara k’ubwoko bwanjye buri muri Egiputa, numvise gutaka batakishwa n’ababakoresha uburetwa, kuko nzi imibabaro yabo.
Nyuma y’imibabaro, haza gucungurwa ! Umubabaro wawe uzatuma Imana yururuka kugira ngo igutabare.
Kuva 3 :8, Kandi manuwe no kubakiza mbakure mu maboko y’abanyegiputa, , mbakure muri icyo gihugu, mbajyane mu gihugu cyiza kigari cy’amata n’ubuki…
Kuva 6 :6, n’uko bwira Abisirayeli yuko ndi Uwiteka, kandi nzabatura imitwaro Abanyegiputa babakorera, mbakure mu buretwa babakoresha, mbacunguze ukuboko kurambutse n’ibihano bikomeye.
Kuva 14 :27 : …Uwiteka akunkumurira Abanyegiputa hagati mu nyanja.
Nyuma y’iyo mibabaro yose, ikintu cyiza Imana yakoze, n’uko
yasezeranije Abisirayeli kuzabaha igihugu cy’amata n’ubuki. Icyo cyari igishushanyo cy’ukuntu tuzinjira mu bwami bw’Imana aho ibyokurya byaho ari ijambo ry’Imana kandi Kristo akaturyohera kurenza ubuki . Ubwiza bwe, nibwo bwatumye atugira ku musaraba kugira ngo aducungure. :
Kuva 6 : 8 Kandi nzabajyana mu gihugu namanikiye ukuboko yuko nzagiha Aburahamu na Isaka na Yakobo, nzakibaha kuba ibiragwa byanyu, ndi Uwiteka.
Nyuma y’imibabaro y’abisirayeli, babonye ibyiza ubwo banyagaga abanzi babo, ndetse abanzi bagatsindirwa imbere yabo.
Kuva 12 : 36, Uwiteka aha ubwo bwoko kugirira umugisha ku banyegiputa babaha ibyo babasabye, banyaga abanyegiputa.
Ev. Kiyange Adda- Darlene.


text:
Igihembo mpuzamahanga cy’amahoro cyahawe Yolanda Mukagasana
Mu kwezi k’Ukuboza 2012 mu gihugu cy’u Butaliyani, umunyarwanda w’umwanditsi w’ibitabo Yolanda Mukagasana yahawe igihembo cyitwa «Prix international de la Paix», we utangaza ko igihembo yahawe atari icye wenyine ahubwo cyahawe igihugu cyose.
IGIHE twegereye Yolanda Mukagasana, atuganiriza kuri icyo gihembo, ku bindi yahawe ndetse no ku gitabo yanditse bwa mbere yise «La mort ne veut pas de moi» cyahinduwe mu Gifarama, Igitaliyani, ikidanuwa, iki Norvegien, igi Turc, igi Portugais, ndetse (...)
Mu kwezi k’Ukuboza 2012 mu gihugu cy’u Butaliyani, umunyarwanda w’umwanditsi w’ibitabo Yolanda Mukagasana yahawe igihembo cyitwa «Prix international de la Paix», we utangaza ko igihembo yahawe atari icye wenyine ahubwo cyahawe igihugu cyose.
IGIHE twegereye Yolanda Mukagasana, atuganiriza kuri icyo gihembo, ku bindi yahawe ndetse no ku gitabo yanditse bwa mbere yise «La mort ne veut pas de moi» cyahinduwe mu Gifarama, Igitaliyani, ikidanuwa, iki Norvegien, igi Turc, igi Portugais, ndetse n’Igiheburayo kivugwa mu gihugu cya Israël.
Ikiganiro kirambuye
IGIHE: Mwatwibwira
Mukagasana: Nitwa Yolanda Mukagasana, ndi umunyarwandakazi, nkaba naracitse ku icumu rya Jenoside yakorewe Abatutsi mu 1994, ariho bishe umuryango wanjye wose. Ntuye mu Rwanda, nkora muri Komisiyo y’igihugu ishinzwe kurwanya Jenoside, nkaba ndi umujyanama w’Umunyamabanga nshingwabikorwa mu buvugizi bw’abacitse ku icumu. Ariko mu bihe bitari iby’akazi nkomeza no gukora ibyo nakoraga ngituye mu Burayi, nko gukorana na société civile yo hanze mu mahanga mu kurwanya ingengabitekerezo ya Jenoside. Nakomeje no kwandika ibitabo, no gufasha abanyamahanga bamwe banyuraho basura u Rwanda, baza bansanga ngo mbayobore, bibonere aho u Rwanda rwikuye n’aho rwigejeje nyuma ya Jenoside, nkuko mpora ndubaratira.
IGIHE: Igihembo mpuzamahanga cy’amahoro «Prix international de la Paix» mwabonye mu minsi ishize mwacyakiriye mute?
Mukagasana: Igihembo nacyakiriye neza, kuko uko mbyumva ni uko icyo gihembo atari icyanjye gusa, ahubwo ni icy’igihugu cyacu. Ngira ngo mwese muzi ukuntu u Rwanda rudahwema guharanira amahoro ku Isi, nyamara rwaravuye habi hashoboka. Hari abibwira ko iyo wagize amakuba akomeye nk’ayo twaciyemo ya Jenoside, nta yandi marangamutima wagira uretse urwango. Nyamara si ko byangendekeye, nibaza ko iyo ntaza guhura n’urwango rukabije nk’urwo nabonye, ntari kumenya indangagaciro z’urukundo.
IGIHE: Iki gihembo kigenerwa bande? Gitangwa nande?
Mukagasana: Ni ukuri abo kigenerwa nanjye simbazi! Sinzi n’uko bigenda ngo babahitemo. Ahubwo icyo nzi gusa nabonye kuri internet, ni uko muri Afurika cyahawe Nelson Mandela na Kwame Nkrumah. Ariko bambwiye ko jye impamvu nakibonye ari imirimo igiye inyuranye nakoze nyuma ya Jenoside, kwaba kurwanira ko Jenoside imenyekana kugira ngo itazasubira ukundi haba mu Rwanda cyangwa se mu mahanga. Kurwanya abayihakana mu bihugu byose nagiye njyamo, cyane cyane ibyo muri Afurika, mu Burayi no muri Aziya, no kurwanya ingengabitekerezo yayo. Haba se inama nagiye mvugamo mu nzego zinyuranye, zaba iza Leta cyangwa amashyirahamwe, ndetse n’ibitabo nagiye nandika haba iby’ubuhamya kuri Jenoside cyangwa se n’ubushakashatsi. Muri byo bitabo kandi, bitatu bikaba byarasohotse mu Gitaliyani, cyane cyane icyo mperutse kwandikira urubyiruko.
IGIHE: Kuba waragihawe bifite iyihe nyungu kuri wowe cyangwa ku gihugu cyawe?
Mukagasana: Kuba narakibonye, ikintu cya mbere cyanshimishije ni uko ibyo nakoze byakiriwe neza n’ibindi biremwa, bikabiha agaciro nifuje guha ibyo bikorwa. Sinabikoreye igihembo cy’amafaranga kuko ari yo ashyirwa imbere cyane. Nshobora kwibeshya ariko nsanga ahubwo cyaba gifitiye inyungu igihugu cyacu.
IGIHE: Mu bihe byashize wanditse ibitabo n’inyandiko nyinshi, muri iyi minsi haba hari umushinga wundi wo kwandika uteganya?
Mukagasana: Sinjya ndekera aho, mpora nandika. Ubu ndangije igitabo ndimo nkosora kugira ngo gisohoke. Nacyanditse kuri Loni (ONU), nagitangiye mu 2001, ariko kubera ibibazo binyuranye nagiye ngira birimo ko n’amazu asohora ibitabo yose nakoranye na yo mbere, yatinye kugisohora kuko mvugamo ukuri kwambaye ubusa kuri Loni nk’igikoresho cya ba Mpatsibihugu. Ubu noneho byarigaragaje cyane, nkabona ari igihe cyo kugisohora nimara kurangiza utuntu duke ngikoraho, nk’ibibazo bya Loni muri iyi ntambara ya Congo.
IGIHE: Nyuma ya Jenoside yakorewe Abatutsi mu 1994, watuye mu Burayi igihe kinini, ubu urabarizwa mu Rwanda; watubwira uko ubona u Rwanda rw’uyu munsi?
Mukagasana: U Rwanda rw’ubu ruteye ishema ku Banyarwanda, ruteye kurwifuza ku banyamahanga, kuko ruteye ishyari abatarukunda, rugatera ubwuzu abarukunda. Ntawabona aho twavuye ngo yumve ko ubu twaba tugeze aho turi ubu kandi dufite n’icyerekezo kizima. Uwo kandi ni umuhate w’Abanyarwanda kuko dukeneye kwihesha agaciro, bishingiye ku rukundo dukunda urwatubyaye. Mvuze u Rwanda sinahagarara kuko ndukunda byimazeyo. Numva ari we mwana nsigaranye, kandi rukaba n’umubyeyi. Nkeka ntafite u Rwanda ntabaho, kuko ntacyo byaba bikimariye. Ni byo koko, namaze imyaka cumi n’itandatu mu Bubiligi kandi ngenda Isi, ariko mbona nari naravuye mu Rwanda umutima wanjye ukarusigaramo. Nabaye mu Bubiligi, nkabaho mu kinyarwanda, narose mu Kinyarwanda, ngatekereza mu Kinyarwanda. Inshuti zose kandi nagize zikunda u Rwanda.
Sinzi uko naruvuga keretse nduvuze nk’umwari uvuga uwo akunda, kandi bazabana akaramata. Ntitwavuga kandi u Rwanda tutavuze ubuyobozi rufite, ari na bwo bwaruhaye isura rufite ubu. Aha ngashimira abagize uruhare bose muri iyo politiki nzima yatugiriye iguhugu Ikirezi, nkeka ko n’ubu tutaramenya ko cyera, kandi ari cyo tuzaraga abana bacu bavuka ubu.
Icyo nemeza kandi ni uko nta Jenoside igishoboka mu Rwanda. Abanyarwanda barababajwe cyane ku buryo batakwibeshya basubira mu byabahekuye. Sinakwihandagaza ngo nemeze ko ntababa bagifite ingangabitekerezo ya Jenoside. Abakiyirimo ni abarwayi tugomba kwitaho, tukavura, kuko ibyaye ikiboze ikirigata. Na ho abanzi bo bakiyidukururamo, tuzabarwanya kandi tudafashe intwaro. Tuzarwanisha ibikorwa byiza n’urukundo rw’igihugu cyacu, ni zo ntwaro nyazo z’amahoro. Ngira ngo kandi muzi mwese ko u Rwanda rwatangiye kuyaharanira kuva rwayavutswa na Jenoside. Aho ingabo zacu ziri hose zishakisha amahoro murahazi. No kumenya indangagaciro z’amahoro, umenya twarabyigishijwe na Jenoside.
IGIHE: Nk’umutegarugori wavuga iki kuri Nyakwigendera Inyumba Aloyiziya niba waramumenye cyangwa waramenye ibikorwa bye?
Mukagasana: Nta munyarwanda n’umwe utazi ibikorwa bya Inyumba, abagore by’umwihariko, ndetse no hanze birazwi. Kubura Inyumba byahindura umuntu ikiragi. Kuri jye Inyumba yari umuvandimwe. Muri make nongeye gupfusha. Sinabigereranya n’agahinda k’uwamubyaye, uwamushatse cyangwa se n’abana yasize birumvikana. Ndetse nta n’urugero ku gihugu yakoreye kikaba cyarabuze intwari kandi ingirakamaro. Inyumba Mudatenguha naruhuke yarakoze. Inyumba yahoraga yiteguye, nkeka n’urupfu yararwiteguye. Aho mwasezeraniraga ni ho mwahuriraga. Adusigiye indangagaciro nyinshi z’ubumuntu, ubutwari, urukundo. Kunsaba kuvuga Inyumba, ndumva ari nko kungira ikiragi, kuko uko umutima wanjye umutekereza si ko mbashije kumuvuga.
IGIHE: Ku byerekeranye no gusiga amateka y’akarengane kabayeho mu Rwanda, ikaba ari imwe mu ntambara mwarwaniye, ni iki wabwira urubyiruko n’abandi bazasoma iyi nkuru?
Mukagasana: Nkunda urubyiruko cyane, kuko iyo ndubonye ndugereranya iteka n’uko abana banjye baba bangana uyu munsi. Iteka rumpa icyizere cy’ejo hazaza. Ni rwo ruzavamo abayobozi b’ejo, ni rwo tuzakesha u Rwanda rw’ejo ruzira amacakubiri. Aho umwana azarererwa neza, agakura ari umwana k’abandi bose, akazaba umuntu mukuru usobanutse dushobora kwizera. Icyo rero narubwira ni ikintu cyoroshye cyane. Muri bo, abagize amahirwe ntibabonye Jenoside; nibayirinde. Abandi, baravuga ngo ikidutanya ni cyo gito kurusha ikiduhuza. Jye nkavuga ngo ibidutandukanya ni byo bukire dufite. Kuko iyo hari icyo urusha mugenzi wawe muragurana, ukamuha icyo akeneye, na we akaguha icyo ukeneye. Urubyiruko niruhagurukire kubaka neza igihugu ruzasigarana tutakiriho.
IGIHE: Ese kiriya gihembo ni cyo cya mbere wahawe mu byo wakoze?
Mukagasana: Oya. Nahawe ibihembo byinshi ndetse n’imidari mbere ya kiriya kuva mu 1998 nkimara gusohora igitabo cya mbere.
IGIHE: Mwatubwira se ibyo bihembo mwabonye?
Mukagasana: Ibyo nibuka kandi numva kuri jye byarandutiraga ibindi ni ibi:
1998: Prix Alexander Langer
2000: Igihembo nahawe na Collège européen muri Université ya Iena mu Budage.
2001: Igihembo cy’uwataye (gutara) amakuru neza nk’umunyamakuru nahawe na Mairie ya Roma, ifatanije n’ishyirahamwe ryitwa Archivio Disarmo mu Butaliyani.
2003: Nabonye igihembo cyitwa «Mention d’honneur» (du Prix UNESCO de l’éducation pour la Paix.) Muri uwo mwaka kandi amashyirahamwe y’abagore ba Bruxelles bampaye na bo igihembo cyitwa ngo «Prix de la femme du 21 siècle pour la résistance» mu kwezi k’Ukuboza.
2008: Nahawe igihembo n’Abayahudi bo muri Amerika i Washington
Kuva muri 2010 maze gutererwa ibiti by’ubutwari mu mijyi itatu mu Butaliyani ari yo Ceveso, Milano na Genova ngo kubera kurwanya ingengabitekerezo ya Jenoside mu Burayi. Banampaye ubwenegihugu bw’icyubahiro bw’u Butaliyani nk’umuturage wa Genova mu mwaka ushize.
IGIHE: Murakoze kuduha umwanya wanyu.
Yolanda Mukagasana: Namwe murakoze.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Igihaza, ikiribwa gisuzugurwa n’ abagikeneye!
Igihaza abandi bakunda kwita umwungu, idegede, ndetse n’ andi mazina menshi bitewe n’ ahantu. Ni kimwe mu biribwa by’ imbuto ziribwa zitetswe kikaba gikungahaye cyane ku intungamubiri, vitamine ndetse n’ imyunyungugu. Kigira kilokalori 26 muri garama 100,ibinyabisukari bingana na 5%, inyubakamubiri 2%, ibivumbikisho(lipids) 2%. Igihaza kandi kikaba nta rugimbu(cholesterol) kigira.
Igihaza mu miterere yacyo, ibice byose bikigize(imbuto, ibibabi cyagwa ibisuusa, indabyo,) biraribwa. Ikindi kandi kigira imbuto zitwa inzuzi zifitiye ubuzima imimaro ikomeye. Byongeye kandi igihaza gitera guhaga!
IGIHAZA INSHUTI MAGARA Y’ IMITSI N’ UMUTIMA
Igihaza n’ ubwo gisuzugurwa na benshi bitewe no kwibwira ko ari ikiribwa cy’ abakene, gifite umumaro ukomeye wo gufasha abarwaye indwara z’ imitsi n’ umutima ahanini ziterwa no kurya urugimbu (cholesterol) ruturuka ku nyamaswa, izi ndwara kandi zigakunda kwibasira abantu bakize.
Dore imwe mu mimaro y’ igihaza:
Gifasha umutima gukora neza hifashishijwe umunyungugu witwa Magnesium dusanga muri iki kiribwa ubusanzwe ugira uruhare runini mukugabanya ibibazo bijyanye n’ indwara z’umutima.
Cyongerera umubiri ubudahangarwa(immunity) hifashishijwe zinc ndetse na vitamini
A iki kiribwa gifite. iyi zinke (zinc) iboneka mu gihaza ifasha mu gukora
uturemangingofatizo (cellules) tw’ umubiri ndetse ikanafasha mu gusinzira, kumva
uburyohe n’impumpuro.
Gifasha mu gufata neza umutima n’ umwijima kuko izi nzuzi ziba mu gihaza zifasha
inyama zo munda kuko zikungahaye ku bikatsi.
Gifasha mukugabanya ibiro kubera ko gifite kilokalori ziri ku rugero rwo hasi cyane ,
amazi menshi ndetse n’ ibikatsi(Fibers).
Gifasha mu kurinda kanseri yo mu muhogo (oral cavity cancer) kuko gifite Vitamini A
ihagije bituma kigira ubushobozi bwo kurinda iyi kanseri.
Gifasha mu kuvura indwara nyinshi mu maraso (Diabetes) kuko izi nzuzi zifite
ubushobozi bwo kuringaniza isukari mu mubiri ndetse no kugabanya intimba(stress).
AHO BYAVUYE:
www.nutrition-and-you.com
santé par les aliments page 104
Martha@agakiza.org


text:
Sinezezwa no gupfa k’umunyabyaha. Evangeliste Kiyange Adda-Darlene
Ezekiyeli 33 :11, Ubabwire uti : « Umwami Uwiteka aravuga ati : Ndirahiye, sinezezwa no gupfa k’umunyabyaha, ahubwo nezezwa n’uko umunyabyaha ahindukira akava mu nzira ye maze akabaho. Nimuhindukire, mugaruke muve mu nzira zanyu mbi. Kuki mwarinda gupfa mwa ab’inzu ya Isirayeli mwe ? »
Uwiteka ni umunyembabazi . Yaremye umuntu agira ngo bazabane iteka amuha ubutware bwo gutegeka isi n’ibirimo. Mu gihe cyo kurangara, satani yaraje amwaka ubutware, Imana iramuhana ariko ntiyamureka, ikomeza gutekereza uburyo wa muntu azasubirana ubutware yahoranye.
Kubera ko rero satani yahozaga imbere y’Imana urwandiko rwo kuturega ndetse anasaba ko dupfa kuko Imana yari yauze ko umuntu narya ku giti kibuzanyijwe azapfa, Imana yaduhaye Yesu apfa mu cyimbo cyacu. Urwandiko rwaturegaga arubamba ku musaraba turakira, adusubiza bwa butware satani yari yaratwambuye.
Niyo mpamvu Imana yirahira ikavuga iti nukuri sinezezwa no gupfa k’umunyabyaha. Imana yishimira kubana n’umuntu, niyo mpamvu uwizera amaraso ya Yesu akizwa ibyaha agahanagurwaho gukiranirwa kose.
Uwiteka aragusaba guhindukira. Birashoboka ko hari igihe waba wari warihannye rwose warabiretse, ariko dore ubu byaragarutse, bitewe no kudasenga, kwifatanya n’abatizera, ukwiye guhindukira. Ushobora kuba utarigeze wihana ibyaha byawe, ihane none, Yesu arakubabarira.
Va mu byaha, ihane, va muri izo nzira zibabaza Uwiteka. Nawe urabizi ko ubikora umutima ukubwira ko ari bibi. Kuki warinda gupfa ? Yesu aragukunda kandi agutegeye amaboko. Ngwino umusange arakubabarira.
Nubwo byaba bikabije ntibyaruta ibya Rahabu wababariwe ari maraya (Yosuwa 2 :1-21) ( Yosuwa 6 :20-25), Dawidi yari afite umutima umeze nk’uko Imana ishaka, yubahaga Imana nubwo byahindutse akica Uriya akamutwara umugore yasabye Imana imbabazi Iramubabarira rwose ( 2 Samuel 12 : 1-15), Yesu avuka yitwa mwene Dawidi. Dore imbabazi z’Imana.
Nari nje kukubwira ngo rekera aho, garukira aho, hunga udapfa, nta gihombo kiri mu kureka ibyaha ahubwo ni inyungu gusa. Uwiteka yabirambiwe, nawe bizinukwe urabona umugisha w’Imana. Imana iguhe umugisha.
Senga uti : « Data wera wo mw’ijuru, ndagushima ko wampaye Yesu ngo ankize ibyaha. Nikubise imbere yawe ngusaba imbabazi kuko nacumuye cyane. Mbabarira amazina yanjye yandikwe mu gitabo cy’ubugingo, unkize urupfu rw’iteka, mw’izina rya Yesu, Amen. »
Evangeliste Kiyange Adda-Darlene


text:
Wapfa utarongoye aho gupfana agahinda utewe n’uwo washatse – Apotre Masasu
*Ngo nta ushaka bwa kabiri ngo agubwe neza
*Gushaka si umuhango ni igihango gikomeye cyane
*Ushaka kubaka inzu yamusengera kabiri, ariko ushaka gushinga urugo yamusengera karindwi
Urugo rwiza ngo ni Paradizo, ushatse kumenya umukristo mwiza ngo wamurebera ku rugo rwe, uko abana n’uwo bashakanye n’uko yitwara ku mugabo cyangwa umugore we. Urugo rw’umukristo ngo ni ikimenyetso cy’uwo ari we.
Apotre Masasu avuga ko Satani yanga cyane abashakanya (urugo) kuko ari rwo shingiro ry’umunezero mu bantu.
Apotre Masasu avuga ko iyo umuntu ashatse nabi ahomba n’Imana igahomba kuko ngo kurongora nabi ni ugupfa nabi. Ati “Wapfa utarongoye aho gupfana agahinda utewe na mugenzi wawe uri iruhande rwawe, ukwica urubuzo mu gitondo saa sita na nijoro, akakubuza ijuru, akakubuza isi, akakubuza amahoro.”
Ibi bikubiye mu nyigisho zatanzwe n’uyu muvugabutumwa muri iki cyumweru ku mibanire mu ngo, aho avuga ko abatazi ibi ari abatararongorwa cyangwa ngo barongore.
Ati “umugore mubi cyangwa umugabo mubi, uramwanga bikageraho atuma utegereza kumva muri radio ngo imodoka yavaga i Butare iza i Kigali yakoze impanuka kuko nawe yari muri iyo nzira ukifuza ko yapfa bakamuhamba umureba.”
Masasu avuga ko ingo zitabanye neza umugore ategura ibiryo ku meza kuko ari inshingano ze bakarya batarebana, umugabo yagera hanze yareba abakobwa akabona babaye beza cyane umugore we niwe mubi gusa.
Ati “Kurongorwa cyangwa kurongora nabi bigira ingaruka mu buzima bwawe bwose, wabona akazi kabi ejo kagahinduka, wabona amashuri mabi, ejo ugazacuruza, ariko umugabo cyangwa umugore ntiwumuhindura, murapfana. Iyo umuhinduye mu Kinyarwanda bavuga ngo “wirukana uhekenya igufwa ukazana urimira bunguri. Nta muntu n’umwe uhindura urugo ngo ugubwe neza.”
Apotre Masasu avuga ko uhindura urugo ngo azane uwa kabiri ngo nibwo agiye kugubwa neza aba yibeshya.
Urugo rwiza rufite Imana umugabo cyangwa umugore ntabwo atinya guhemukira mugenzi we kuko afite amafaranga ngo ahubwo atinya Imana akirinda guhemukira mugenzi we kubera Imana.
Apotre Masasu avuga ko we umuntu ushaka akazi cyangwa inshuri ryiza amusengera rimwe, ushaka kubaka inzu yamusengera kabiri ariko ushaka gushinga urugo azamusengera karindwi kandi atarya atanywa kuko urugo ari urufunguzo rw’ubuzima.
Umuntu ushobora urugo ngo anashobora gusenga no kubana n’Imana kuko urugo ari igihango hagati y’Imana n’abiyemeje kurushinga, gupfa gushaka ngo ni umuhango ngo ni ukwibeshya cyane kuko gushakana ari igihango gikomeye cyane.
Source: Umuseke.rw


text:
Imyenda idoze mu bitenge irakunzwe kandi igezweho muri ino minsi, ikaba ishobora kudodwamo imyambaro itandukanye bitewe n’iyo ushaka.
Ijipo y’igitenge yigeze kugerwaho mu minsi yo ha mbere ariko usanga no kuri ubu iri mu myenda ikunzwe aho benshi badodeshamo ubwoko bw’amajipo butandukanye, ariko cyane ukabona hakunze kwiganza amajipo ya droite.
Iyi jipo igaragara neza iyo wambariyeho ishati isanzwe y’ibara rimwe rijyanye n’amwe mu mabara agize ijipo.
Ijipo y’igitenge
Imyenda idoze mu bitenge irakunzwe kandi igezweho muri ino minsi, ikaba ishobora kudodwamo imyambaro itandukanye bitewe n’iyo ushaka.
Labels: kwambara


text:
- Amata y’ihene ni ingenzi kandi afite intungamubiri. Abaturage bakenera kuyifashisha.
- Korora ihene zikamwa ni umushinga w’ingenzi, cyane cyane kuborozi bato bafite isambu ntoya.
- Amata afite intungamubiri nyinshi, kuburyo indwara zikomeye n’ibirozi biterwa no kutayanwa.
- Korora ni ubucuruzi. Ubucuruzi bwiza bukenera kubutegura neza, cyane cyane kucyo uzakoresha ibyo winjije bivuye mubworozi. Niba wabiteguye nabi, ntuzashobora kugura ibikenerwa kugira ngo ubucuruzi bwawe bukomeze. Kubara ibigenda kubworozi bwawe ni ingenzi kuko bigufasha kumenya niba wungutse cyangwa wahombye nukumenya uko ukemura ibibazo byo mubucuruzi bwawe.
- Ugendeye kunyungu rusange z’ishyirahamwe,aborozi bato ntibashobora gusa kubona igiciro cyiza kubyo bakoresha mubworozi n’ibyo babukuramo, ariko bashobora na none kubona uko bashyiraho amabwiriza ajyanye n’ubworozi kandi na gahunda za leta.
- Mubice byinci byicyaro mubuyobozi bwo muri kenya, hari ubuyobozi bushinzwe guhugura abahinzi borozi. Akazi kabo ni uguha ubumenyi buzobereye mu buhinzi bworozi. Shaka aho bakorera. Bizakugeza kuntego yawe nukurikirana inama zituruka mubuyobozi bw’igihugu buri mugace utuyemo.


text:
Bien Venue au Journal Minembwe. Welcome to Minembwe Free Press. Minembwe Free Press est un journal au service de la communauté Banyamulenge en particulier et toute la communauté globale des internautes. Ce Journal en ligne est un espace d'expression, d'information, d'échange d'idées autour des enjeux actuels au sujet de notre peuple et notre territoire de Minembwe. Ce journal se veut interactif. Je vous invite tous a` faire vos contributions. A M. Fondateur et editeur en Chef
Friday, December 8, 2006
Dushishoze
Chers membres,
J'ai le plaisir de vous adresser, au prix de notre salut, cette idélogie nous incittant à renoncer aux divisions et à rechercher la paix dans l'unité. Kera baravugaga ngo "impyisi yiwanyu iz'ikudya ukurundarunda".Travaillons d'abord pour notre unité et envisagons favorablement l'établissement en RDC d'un foyer pour le peuple TUTSI (Abanyamulenge n'abandi dusa) accepté par les autres comunautés congolaises, et employons tous nos efforts pour faciliter la réalisation de cet objectif, étant clairement entendu que rien ne sera fait qui puisse porter atteinte ni aux droits civils et religieux des collectivités non munyamulenge existant en RDC, ni aux droits et au statut politique dont les Banyamulenge jouissent dans tout autre pays.Muzi ko tugira ngo twibohoze tukitenya n'abakidufatiye runini...Bamwe bati bibo banzi kandi nibo baduteranya. Nabo, baraduhema bati "urwishigishiye ararumira", ngo ntwimwayonkoyeho, murorere murebe. Dushishoze tutagwa muruzi turwita ikiziba; bamwe bati "uruhiye rugirwa no gutukura" abandi bati "iyihuse ibyara ikirambu". Izo tendances zombi urebye zifite ishingiro, ariko "igihe n'igihe caco". Mwogacwamwe nti mubona ko twizira? Ku bwanje aho kwiyahura, n'ubwo rwose guhakwa kwa Gashigo bitoroshe, nkavuga nti "aho gupfa none napfejo": tubanze tuyoboke, ejo "sakindi izaba ibyara ikindi" kandi na ya Mana yacu muzi y'Inganji, y'Imwoba, y'Irubumbashi,... yayindi yakiduhaye izaducira inzira. Ese, ubundi iyo hataba ku bwayo tubatukiriho? Ndavuga ntya ngirango ncahe babandi bo muri twe bagira bati ntakindi umuti n'ukwambikana. Nyabuna tubanze twisubiremo twenyine, twiyunge ubwacu. Ese ubu, uwavuga ngo karabaye wasangande? wahungande? Tutariyunga ni hahandi tuzarira impande zose, kandi ngo "ubwami bwigabanije buba bwashizeho". Ese ubundi turapfa iki ko turi "bene nyirakivuruga kivuruga icansi kimwe". Mwabonye ko Gashigo yimye kandi mukebawe akamuyoboka, none ngo twe aho guhakwa bamwe bati duhangane! Eee, aho nti twizanira gobwegobwe. Hadya ngo turintwari, ubutwari bwo ntawatuhangara, ariko se turihe? Mwibuke yama exprois abana bacu bakoze muntambara za Kongo n'ahandi, yatugejeje kuki? ngo "yina w'intwari yarize mbere". Mwari muzi ko Ubutwari buvukana n'ubwenge. Ubutwari buzira ubwenje n'ubwiyahuzi. Umwami iyo utamuramije uramuhunga.Ndangije mbabwira nti tumenye uko twifata, kandi s'ubwoba bumvugisha. Kandi nti ibyo dukora byose tubikore tutiteranije n'abavandimwe, n'abaturanyi n'inshuti, ejo tutazabura aho dusaba n'amazi. Njye ndabona twizira, nyamara twisuzuma twarokoka, ubanza na Bibiliya dukunda cyane ibyemeza. AKanwa kamukuru...Je vous serais reconnaissant de bien vouloir porter cette idéologie à la connaissance de tous les membres où qu'il est.
Tite G.M.


text:
Ubusanzwe Apôtre Gitwaza ni umugabo ufite umugore [Angelique Nyinawingeri] n’abana batatu b’abahungu bari hagati y’imyaka 11 na 17. Se umubyara yari umupasiteri, akaba ari no mu bantu ba mbere batangije ivugabutumwa mu Itorero ry’Abapantekote muri Repubulika Iharanira Demukarasi ya Congo hamwe no mu Rwanda.
Mu buhamya aherutse kugeza ku mbaga y’abakirisitu basengera muri Zion Temple, Apôtre Gitwaza yagarutse ku bihe bikomeye yanyuzemo birimo uburyo yashatse kuzura umwana we.
Uko yapfushije umwana
Apôtre Gitwaza avuga ko icyo gihe hari mu 1998 ubwo yari mu masengesho y’iminsi irindwi asengera igihugu.
Ngo ‘nuko madamu arambwira ati ndumva nshaka kujya kwa muganga, ndumva ntameze neza, twari mu masengesho y’iminsi irindwi n’abandi bakozi b’Imana,…noneho madamu aragenda arambwira ati wowe ntuve mu masengesho ukomeze nta kibazo’.
Apôtre Gitwaza yakomeje avuga ko nyuma y’amasaha macye yabwiwe kujya ku bitaro ariko abajije uko umugore we ameze baramwihorera. Icyo gihe ngo umugore we yari ‘yamaze igihe kirekire ku bise abaganga bafata icyemezo cyo kumubaga, umwana yavutse yarushye nuko hashize iminota icumi ahita yitaba Imana’.
Ngo akimara kubona ko umwana we apfuye, yagerageje gushaka kumuzura ariko ngo Imana imubwira ko ariyo yamutwaye ndetse ko izamushumbusha.
Ati “Icyo gihe namwinjije mu cyumba cyacu, umurambo we nywushyira kuri matela ku gitanda cyacu ndapfukama ndasenga, naringiye gusenga ngo Imana imuzure numvaga kandi biri bube, kuko narindimo imbaraga.”
Yakomeje agira ati “ Nta kindi nari ndimo nkora, naravuze nti Mana ndava aha uyu mwana umuzuye, ndapfukama ku gitanda ndasenga mushyiraho ukuboko, nkinga imiryango. […] Icyo gihe nari ndimo nsenga, nagezaho ndasinzira ariko ibitotsi nagize ntabwo byari ibitotsi bisanzwe, nagiye kubona mbona umuntu, umutwe we wageraga hejuru mu ijuru mu bicu ntashobora kuwureba, arambwira ati, Gitwaza Gitwaza wigarura uyu mwana ngo kuko uyu ni Eliya, nzabaha Elisha.”
Elisha yaje kuvuka
Muri ubwo buhamya kandi yagarutse ku bigeragezo yagiye ahura nabyo mu buzima harimo n’uko yari agiye gufungwa akekwaho ubwambuzi.
Gitwaza ati “Maze guhabwa iryo zina ‘Elisha’, icyo gihe nari mu giterane cya ‘Debolah’ i Bujumbura, barampamagara mu Bubiligi Madamu yari ari yo. Twari twagiyeyo mu ivugabutumwa muri 99 (1999), aho twari tugiye no kuvuga ubutumwa mu Busuwisi.”
Yakomeje avuga ko imijyi imwe n’imwe y’i Burayi bayinyuzemo bavuga ubutumwa mbere y’uko bagera i Zurich, aho yagombaga guhagurukira agaruka i Bujumbura, mu gihe umugore we yahise asubira mu Bubiligi gusezera kuri mukuru we uhatuye, ubundi bakazahurira i Bujumbura.
Ati “Ndaza ndimo nigisha, telefoni irakomeza iravuga cyane […] ndangije barambwira ngo hari telefoni yihutirwa, bakomeje guhamagara kuko hari icyemezo cyihutirwa ugomba gufata. Ngo Umugore wawe, yari afite inda y’amezi umunani kandi yagombaga gutaha i Kigali, ariko yagize ikibazo cy’umuvuduko w’amaraso ukabije, none bamushyize mu bitaro kandi bagomba kubigenzura vuba bagakuramo umwana.”
Icyo gihe ngo umuganga wo mu Bubiligi yahise yongera guhamagara, aramubwira ati “Paul ugomba gufata icyemezo niba umugore n’umwana bapfa cyangwa dutabare umugore.”
Uwo muganga yabwiye Gitwaza ko atamwizeza ko uwo mwana azabaho ku mezi umunani yari amaze mu nda, bityo ko amusaba kwemera gusa ko babaga umugore we.
Gitwaza ngo yasubije ati “Ndabyemeye ariko umwana ntapfa.” Uwo muganga ngo yahise avuga ngo “Ntibindeba.”
Apôtre Gitwaza mu buhamya bwe akomeza avuga ko yabwiye uwo muganga ko uwo mwana adashobora gupfa, kuko ari Elisha, yari afiteho isezerano kuva ubwo imfura ye, Eliya, yapfaga ikimara kuvuka.
Uyu mukozi w’Imana ngo mu bihe bikomeye umugore we yarimo mu Bubiligi ntiyigeze agira umutima uhagaze, kuko yari afite isezerano yahawe n’umuntu atabonaga neza ubwo yarimo asengera umurambo wa Eliya, imfura ye yapfuye imaze iminota 10 gusa ivutse.
Ngo ni na yo mpamvu yikomereje amasengesho mu gitaramo cya Debolah, hashize akanya bamuhamagara bamubwira ko umugore we abyaye, ariko umwana akaba ameze nabi, ko bahise bamushyira muri ‘Couveuse’.
Apôtre Gitwaza akomeza avuga ko yahise avugana n’Umugore we wari uvuye mu kinya, aramubaza ati “Wibuka amazina y’umwana?” Umugore amusubiza ko ayibuka, arongera ati “Ugende wandikeho Elisha Gitwaza, azaba Umuhanuzi.”
Nyuma yo gutabara umugore n’umwana wa Gitwaza, ibitaro byahise bimubwira ko agomba kwishyura 15.000 by’amadorali, bihwanye na 200.000 by’amafaranga y’Amabiligi. Hari mu 1999.
Nyamara ngo nta n’iripfumuye yari afite, kuko ni bwo bari bakimara gushinga Itorero (Zion Tample) ku buryo icyabonekaga cyose ari ho yahitaga akijyana.
Apôtre Gitwaza avuga ko yamaze amezi atanu yarabuze uko ajya gusura umugore we mu Bubiligi, na we yarabuze uko ataha kubera ideni riremereye bari bafitiye ibitaro.
Ati “Nagiye kumusura amezi atanu arangiye, na we yarabuze uko ava mu Bubiligi kubera ideni rikomeye, bohereza impapuro zishyuza buri munsi, noneho baravuga ngo bagiye guca muri Ambasade y’u Rwanda bandege, ko mbahezemo amafaranga.”
Ibyo ngo umugore wa Gitwaza yarabyumvise, aramuhamagara, aramubwira ati “Humura, Imana dukorera ni Imana, yaduhaye, ntiyananirwa kwishyura ibitaro.”
Nyuma ngo umugore we yongeye kumuhamagara kuri telefoni, amubwira ko yari yagiye kuri bya bitaro kumvikana na bo uburyo bajya bishyuramo uwo mwenda kugeza igihe barangije kwishyura 15,000.
Ati “Nari gukura he 15.000 by’amadolari narabuze n’igihumbi kimwe ngo njye kumusura, […] Hari igihe dutegereza ku Mana bikananirana, ariko tuzakomeze twiringire.”
Gitwaza akomeza avuga ko muri icyo gihe habayeho kugeragezwa mu buryo butandukanye, aho Muramu we yabwiraga uwo mugore we ko yamwandikishije kandi mu Rwanda hakaba hari intambara (y’abacengezi), bityo ko byakoroha kubona ubuhungiro, ayo mafaranga akishyurwa.
Ariko yakomeje kumwibutsa ko adakwiye gusaba ubuhungiro kuko Imana yabatumye mu Rwanda, kandi bakaba bagomba kurwanya umuvumo w’ubuhunzi.
Ubu buhamya Gitwaza yabutanze nyuma yo kubwira imbaga y’Abakirisitu ko afite Umugore n’abana batatu barimo umukuru w’imyaka 13 witwa Elisha Gitwaza, uyu akaba ari we w’isezerano yaherewe mu masengesho, ubwo yari agiye gusengera izuka ry’imfura ye Eliya, yari imaze gupfa nyuma y’iminota 10 gusa ivutse.
Elisha ni we ugomba kuzaba Umuhanuzi, akaba afite abavandimwe be babiri barimo umuhungu ufite imyaka 10 na bucura bwabo ufite imyaka 8.
Ubusanzwe Apôtre Gitwaza yize ibijyanye n’ubuhinzi, ibijyanye n’imitekerereze ya muntu (Psychologie) hanyuma ajya gushaka kwiga ibyo gutwara indege, ubwo nibwo Imana yamuhamagaye abivamo yiga amasomo y’iyobokamana (théologie).
Ubu afite masters na doctorat muri théologie yakuye muri Kaminuza ya Washington muri Leta Zunze Ubumwe za Amerika.


text:
Uburyo bwo kuhira ubusitani udakoresheje amazi menshi
Muri ibi bihe by’impeshyi haba hari izuba ryinshi maze ubusitani, indabyo, imboga n’ibindi bihingwa bigakenera kuhirwa ariko ikibazo cy’amazi nacyo kikaba ingorabahizi. Hari uburyo bworoshye wakoresha ukuhira ibyo bihingwa.
Dore uburyo bwo kuhira udakoresheja amazi menshi :
Ufata akabindi ( pot) gakoze mu ibumba ugacukura umwobo hafi y’ibihingwa wifuza kuhira ugatabamo ka kabindi ku ruhande hariho akenge gato cyane ukuzuzamo amazi nyuma y’igihe uzasanga amazi yarashizemo kuko aba ajya mu mizi y’ibyo bihingwa.
Hari n’abatobora ku ruhande bagashyiraho utuntu tumeze nka robine irekura amazi make akajya yinjira mu mizi gahoro gahoro. Amazi yuzuye akabindi ashobora kumaramo igihe kigera ku cyumweru.
Iyo amazi ashizemo wongera mo andi ku buryo usanga ibihingwa biri hafi y’ako kabindi bihora bitoshye nkaho ari mu gihe cy’imvura.
Ubwo buryo bwo kuhira bushobora gukoreshwa ku ndabo, imboga n’ibindi bihimgwa bihura n’ibibazo byo kuma mu bihe by’impeshyi nk’ibi turimo.
Usibye kuba ubu buryo butuma ibihingwa byawe bituma, bunafasha mu kurondereza amazi nayo aba yabaye ingume hataboneka ayo kuhiza ku buryo busanzwe.
Uzasanga kandi ibihingwa byuhirwa muri ubu buryo biba bisa neza kubera ko amazi aba ajya mu mizi hasi, mu gihe iyo wuhira usutseho amazi atagera mu mizi kandi ariho aba akenewe cyane.
Ubwo ni bumwe mu buryo wakoresha mu kuhira ibihingwa byawe muri ibi bihe by’impeshyi kandi udakoresheje amazi menshi.
Source : permaculturenews.org
Gracieuse Uwadata


text:
Muri Zimbabwe umukristo w’imyaka 73 witwa Khulu Reinfirst Manyuka,yapfuye azira kugerageza kugera ikirenge mu cya Yesu Kristo,ubwo yageragezaga kumara iminsi mirongo ine n’amajoro mirongo ine atarya ahubwo asenga.
Nkuko Radiyo Nehada yabitangaje,uy’umugabo yapfuye amaze iminsi mirongo itatu ari muri icyo gikorwa.
Aba muzi ndetse n’abo mu muryango we bavuga ko yarazwiho kuba umunyamwuka cyane akaba yarahagurutse iwe agana iy’ubutayu agendeye mu byanditswe bivuga uko Yesu yasengeye mu butayu iminsi 40 na majoro 40 atarya.” Maze Yesu ajyanwa n’Umwuka mu butayu kugeragezwa n’umwanzi,amaze iminsi mirongo ine n’amajoro mirongo ine atarya, abona gusonza.”Matayo 4:1-2,Bibiliya kandi yongera kuvuga kuri izi nkuru za yesu muri Luka 4:1-2.
Abo mu muryango we bahamya ko yari umugabo wagiraga ukwizera gukomeye kandi akaba umunyamwuka cyane ku buryo bahamya ko byari bikwiye ko apfa muri buriya buryo.
Radiyo Nehada kandi ivuga ko abo mu muryango wa Manyuka bemeza ko nta burwayi yarafite ahubwo n’imyaka ye utashoboraga gukeka ko ayifite kuko yagaragaraga ko akiri muto.urupfu rwe rufatwa ko ari nk’ibanga rikomeye kuko yapfuye ari wenyine mu butayu maze umuntu utazwi abimenyesha igipolisi k’igihugu cya Zimbabwe.
Igipolisi cy’icyo gihugu gitangaza ko atari ubwa mbere babonye ikibazo nk’icyo mu gihugu cyabo. Umuvugizi w’igipolisi akaba avuga ko bagiye bakira ibibazo nk’ibyo kandi ko nta kundi babikora kuko badashobora kubuza abantu kwiyiriza no gufunga basenga.


text:
Reba Video
Igitsina
Jean claude a.k.a Claudinho
claudinho0008@gmail.com
Muraho? Najye ndashaka umukunzi kdi nubwambere ngiye gukundana mwampaumwana uzi gukunda kdi w'imico myiza, mbese uzanyereka urukundo nyarwokuko najye ndarufite. Nitwa Ndibwami Jean claude a.k.a Claudinho mfite25years, niga muri kaminuza nkuru y'u rwanda i Butare, niga mu mwakawa gatatu, muri facult ya science, ubusanzwe ntuye i kigali, nimerozajye ni 0783306668. Ifoto yo ntayo mfite kuri email yajye ariko ndikuri facebook yambona akandika "ndibwami jean claude". Ntegerejeigisubizo cyanyu
Muraho? Najye ndashaka umukunzi kdi nubwambere ngiye gukundana mwampaumwana uzi gukunda kdi w'imico myiza, mbese uzanyereka urukundo nyarwokuko najye ndarufite. Nitwa Ndibwami Jean claude a.k.a Claudinho mfite25years, niga muri kaminuza nkuru y'u rwanda i Butare, niga mu mwakawa gatatu, muri facult ya science, ubusanzwe ntuye i kigali, nimerozajye ni 0783306668. Ifoto yo ntayo mfite kuri email yajye ariko ndikuri facebook yambona akandika "ndibwami jean claude". Ntegerejeigisubizo cyanyu
Labels: gushaka inshuti, gushaka umukunzi, igihozo, urukundo
Subscrever: Enviar comentários (Atom)
Copyright © 2011 Igihozo by bangmedia | Privacy Policy | About Us


text:
N’ubwo birinze gutangaza imibare y’abana batwara inda zitateganyijwe uko ihagaze mu karere ka Gakenke, ariko ngo n’ikibazo gikomeye kandi gihangayikishije ukurikije uko abana b’abangavu babyarira iwabo bikabagiraho ingaruka nyinshi zirimo no kuva mu ishuri.
Umuyobozi w’Akarere ka Gakenke Nzamwita Deogratias, avuga ko bafite abana b’abangavu batari bace batwaye inda zitateguwe, agasaba ababyeyi kwegera abana bakita ku mibereho yabo.
Ati “Muri Gakenke muri rusange dufite abana barimo batwita ari benshi cyane, ababyeyi bararinganije, ariko abana b’abakobwa barimo barabazanira abana ngo bongere barere, iki n’ikintu gikomeye kijyanye nuko ababyeyi bagomba kwita ku buzima, ku mibereho y’abangavu bakabegera”.
Bamwe mu babyeyi baganiriye na Kigalitoday bavuga ko nta mubyeyi wakwishimira ko umwana we ahura n’ibibazo akiri muto kuburyo ntako batagira ngo batange uburere gusa ngo abana bubu ntibashobotse.
Rwangano Andrew umusaza utuye mu murenge wa Kivuruga ati “ikibazo cya bariya bakobwa twese ababyeyi kiraduhangayikishije, umwana araba afite imyaka 15 akihurira n’umusore akaba amukubise inda agahita yigira za Uganda, ubwo umubyeyi akaruhirako. Icyo kibazo kiraduhangayikishije twe ababyeyi kuko abana batumereye nabi ahubwo bizajya binatuma umubyeyi ajya kwiyahura”.
Uwamahoro Florentine wo mu murenge wa Kamubuga ati “Nk’ubu ahantu ntuye mu Mbatabata, umwana aherutse kuba yakoze amakosa, umubyeyi amufashe ngo amukubite wa mwana ariruka ajya mu bayobozi, baraza baca nyiri rugo ibihumbi 7, none nataha n’ijoro se avuye mu bagabo nyina azongera avuge? Kandi ba bagabo bafite amafaranga nibo babikoze barahindukira baramuburanira nyina aratsindwa atanga amafaranga ubwo se urumva icyo atari ikibazo?”.
Bamwe mu rubyiruko rwo mu karere ka Gakenke bavuga ko akenshi abatwara inda zitateguwe babiterwa no kurarikira ibintu, ubundi babishukishwa bakagenda babikurikiye bikabaviramo gutwara inda kandi ngo abenshi baziterwa n’abagabo bakuru bubatse ingo zabo.


text:
Ni nyuma y’uko mu myaka yashize hagiye havugwa ibibazo bitandukanye muri gahunda ya Girinka, ahanini bishingiye ku bakoraga amakosa arimo ruswa yabangamiraga imigendereke myiza yayo.
Umuyobozi w’Akarere ka Nyabihu, Uwanzwenuwe Theoneste, yongeye kwibutsa abagize komite za Girinka mu nzego z’ibanze kuba inyangamugayo no kudatatira icyizere abaturage babagiriye.
Yagize ati “Icyo dusaba abari muri komite ya Girinka ni uguhagarara ku bunyangamugayo abaturage baba barababonyemo kuko buriya bajya gutorwa mu bandi baturanye ari uko babaga babona ko hari icyo bazabafasha.”
Uwanzwenuwe yasabye abaturage gutinyuka kuvugisha ukuri ku buryo mu gihe habaye ikibazo runaka muri iyi gahunda, bazajya bahita bakimenyesha ubuyobozi hakiri kare kugira ngo gihite gikemurwa, n’uwabigizemo uruhare abibazwe.
Yakomeje avuga ko uzakora amakosa wese muri gahunda ya Girinka bizamugaruka kuko ngo n’abayakoze mu myaka ya 2006, 2007, 2008 n’indi myaka yashize, iyo batahuwe babiryozwa nta kabuza.
Bamwe mu baturage bahawe inka muri gahunda ya Girinka muri uyu mwaka wa 2016, bavuga ko batowe binyuze muri komite mu midugudu kandi ko ntacyo basabwe na kimwe, byakozwe mu mucyo.
Icyimanizanye Marie Chantal wahawe inka muri Kamena 2016, yagize ati “Nayiherewe ubuntu ntacyo ntanze, ni abaturage bantoye mu mudugudu babonye ko nyikwiriye.”
Komite ya Girinka mu mudugudu igizwe n’abantu 6 barimo umuyobozi wawo unayiyobora, ushinzwe umutekano, uhagarariye abagore, ushinzwe imibereho myiza, uhagarariye urubyiruko n’uhagarariye abafite ubumuga.
Iyi komite ikaba ikurikirana inka zatanzwe muri Girinka, igatoranya abazazihabwa binyuze mu nama rusange mu ruhame rw’abaturage. Yitezweho kuzafasha mu gutuma gahunda ya Girinka igenda neza, hirindwa ko habonekamo ibibazo.


text:
Chavas akomeza agira ati "Amata y’ibi binyenzi byo mu bwoko bwa Pacific Beetle Cockroach Ni ikintu buri wese yakenera kuko yifitemo Ibyubaka umubiri, ibinyamavuta n’isukari,” akomeza asobanura ko imbaraga yifitemo ari nyinshi cyane zinatuma ibyana by’ubu bwoko bw’ibinyenzi bikura kurusha ibindi binyenzi bisanzwe.
Ubu bushakashatsi bwagaragaje ko ayo mata ashobora kunyobwa n’abantu, gusa ngo bugomba kubanza kugaragara neza ibiyagize. Chavas avuga ko yanyoye ku mata y’ibinyenzi umunsi umwe, ariko ngo nta cyanga cyihariye yigeze yumva.
Chavas avuga ko uramutse ufashe ingano y’amata y’ubu bwoko bw’ibinyenzi n’ay’imbogo, wasanga ay’ibinyenzi arimo ingufu zikubye gatatu iziri mu mata y’imbogo, zigakuba hafi kane iziri mu mata y’inka.


text:
sam.
24
sept.
2011
KU WA MBERE
ISOMO RYA MBERE
lgitabo cy’Umuhanuzi Zakariya (Zak 8, 1-8)
1Dore ijambo Uhoraho, Umugaba w’ingabo, yambwiye : 2«Uhoraho, Umugaba w’ingabo avuze atya : Siyoni nyifitiye ishyaka rikomeye, kandi nkanayigirira urukundo rwinshi. 3Ni cyo gitumye Uhoraho avuze atya : Ngiye kugarukira Siyoni, nture rwagati muri Yeruzalemu. Yeruzalemu bazayita “Umugi udahemuka”, naho umusozi w’Uhoraho, Umugaba w’ingabo, bawite “Umusozi mutagatifu”. 4Avuze atya Uhoraho, Umugaba w’ingabo : Abasaza n’abakecuru, buri wese yicumba akabando ke, bazongera kwicara ku bibuga by’i Yeruzalemu. 5Ibibuga by’i Yeruzalemu bizuzuranaho abana, abahungu n’abakobwa bazahakinira.
6« Avuze atya Uhoraho, Umugaba w’ingabo : Niba se iby’uwo munsi byaba ibidashoboka mu maso y’abasigaye b’uwo muryango, no ku bwanjye se ntibizashoboka ? Uwo ni Uhoraho, Umugaba w’ingabo, ubivuze. 7Avuze atya Uhoraho, Umugaba w’ingabo : Ni koko ngiye kugobotora umuryango wanjye, nywuvane mu gihugu cy’iburasirazuba n’icy’iburengerazuba. 8Nzabagarura bature rwagati muri Yeruzalemu, bazambere umuryango, nanjye mbe Imana yabo, mu budahemuka no mu butungane.»
ZABURI (Zab 102 (101), 16-18,19-21, 22-23.29)
Inyik/ Igihe Imana izakoranya umuryango wayo bundi bushya,
izigaragaza yuje ikuzo.
Amahanga yose azatinya izina ry’Uhoraho,
n’abami bose b’isi bazatinye ikuzo ryawe,
kuko Uhoraho azubaka Siyoni bundi bushya,
akahigaragariza yuje ikuzo ;
ubwo agahugukira isengesho ry’abanyazwe ibyabo,
akita ku byo bamusaba.
Ibyo ngibyo nibyandikirwe igisekuruza kizaza,
maze umuryango mushya uzasingize Uhoraho ;
kuko Uhoraho yarungurukiye mu bushorishori bw’ijuru,
aho ari mu Ngoro ye, akareba ku isi,
kugira ngo yumve amaganya y’imfungwa,
kandi abohore abaciriwe urwo gupfa.
Nuko bazamamaze muri Siyoni izina ry’Uhoraho,
n’ibisingizo bye muri Yeruzalemu,
igihe ingoma n’amahanga bizibumbira hamwe,
kugira ngo bigaragire Uhoraho !
Abahungu b’abagaragu bawe bazatura,
maze ababakomokaho bazarambe imbere yawe.
IBANGONDIRIMBO RIBANZIRIZA IVANJILI (Mk 10, 45)
Alleluya Alleluya.
Umwana w’umuntu yazanywe no gukorera abandi,
no gutanga ubugingo bwe ngo bube incungu ya benshi.
Alleluya.
IVANJILI
+ Luka (Lk 9, 46-50)
Muri icyo gihe, 46abigishwa baza kujya impaka bibaza uwaba mukuru muri bo. 47Yezu amenya ibyo batekereza maze arembuza umwana muto, amushyira iruhande rwe. 48Arababwira ati« Umuntu wese wakira uyu mwana ari jye abigirirra, ni jye aba yakiriye. Kandi uzanyakira wese, azaba yakiriye Uwantumye. Koko rero, umuto muri mwe ni we mukuru. » 49Ni bwo Yohani amubwiye ati « Mwigisha, twabonye umuntu wirukana roho mbi mu izina ryawe ; turabimubuza kuko atagukurikira hamwe natwe.» 50Yezu aramusubiza ati « Ntimukagire uwo mubibuza, kuko utabatambamira burya aba ari kumwe namwe. »


text:
"Kubaha Uwiteka ni ishingiro ryo kumenya, ariko umupfapfa ahinyura ubwenge n’ibibwiriza. Mwana wanjye, jya wumva icyo so akwigisha, Kandi we kureka icyo nyoko agutegeka" - Imigani 1:7
Ese waba warigeze ugira intego wiha mu buzima? Ngira ngo niba ntibeshya wahuye n’abantu bagiye bakubwira ibintu bitandukanye kandi benshi muri bo baguca intege. Bamwe bashoboraga kukubwira bati "wowe utekereza utyo nka nde"; bakubwira ngo ntushobora kuzabigeraho ndetse ntibanatinya ku kubwira ngo ubyibagirwe.
Umuti wo gusobanukirwa ko ijwi wumva ari iry’abantu cyangwa iry’Imana; ukwiye kubanza gutekereza ku mpaka zabayeho mu gihe cya Nowa. Nowa yatekerezaga ko avugana n’Imana ariko kubera ko bamwe bashidikanya byatumye imirimo yo kubaka inkuge itinda bamwe bararambirwa ariko Nowa yikomereza ku ijwi yumvise kugeza inkuge yuzuye.
Bibiliya itubwira ko Nowa yumvise umuburo w’Imana yizera ko bizaba nubwo yari atari yabibona. Uko ni ko kwizera kuzagufasha kwemera ibyo Imana yakubwiye utari wanabibona.
Ukwiye kugira intego mu buzima bwawe , ugakora icyo Imana ikubwiye, ugakomeza kwizera kugira ngo intego zawe zose uzabashe kuzigeraho udaciwe intege n’amajwi y’abantu.


text:
Kuva mu isezerano rya kera, Bibiliya yari yaramaze kuvuga ku ivuka rya Yesu ndetse inavuga urupfu rwe. Umuhanuzi Yesaya yarahanuye aravuga ati "Ariko Uwiteka yashimye kumushenjagura, yaramubabaje. Ubwo ubugingo bwe buzitambaho igitambo cyo gukuraho ibyaha, azabona urubyaro, azarama, ibyo Uwiteka ashaka bizasohozwa neza n’ ukuboko kwe" - Yesaya 53:10.
Wakwibaza impamvu Imana yishimiye gushenjagura no kwibabariza umwana wayo w’ ikinege, ariko Bibiliya igaragaza ko impamvu ari uko Imana yashatse ko aba igitambo nkuko yari yabyiyemereye ngo acungure umwana w’ umuntu.
Impamvu Imana yemeye gutanga umwana wayo Yesu Kristo ngo apfire abari mu isi :
•Imana yashakaga kutugaragariza urukundo yadukunze rutagira akagero: "Ariko Imana yerekanye urukundo rwayo idukunda, ubwo Kristo yadupfiraga tukiri abanyabyaha" - Abaroma 5:8 .Ikiguzi cy’ibyaha ni urupfu,Yesu yishyuye icyo kiguzi,ubwo yemeraga kudupfira ku musaraba kugira ngo adukize umujinya w’Uwiteka Imana kubw’ibyaha byacu.
•Imana kandi yari yishimiye kuzura umwana wayo mu bapfuye: Ku musaraba Yesu yavuze n’ ijwi rirenga ngo "birarangiye" ikiguzi cy’ ibyaha byacu cyari kishyuwe cyose. Nyuma y’ iminsi itatu gusa, yarazutse ava mu bapfuye kugira ngo abihamye ko yatwishyuriye ikiguzi cy’ibyaha byacu. Ubu ni muzima atanganga ubugingo bw’iteka kubamwemeye bakihana.
Bibiliya iravuga iti "Niwatuza akanwa kawe yuko Yesu ari Umwami, ukizera mu mutima wawe yuko Imana yamuzuye uzakizwa, kuko umutima ari wo umuntu yizeza akabarwaho gukiranuka, kandi akanwa akaba ari ko yatuza agakizwa"- Abaroma 10:9-10. Muri we niho hari ugukizwa, ukwiye kumuha ubugingo bwawe niba wifuza kuzabaho iteka ryose kuko yaravuze ati "Uwo Data yampaye wese aza aho ndi, kandi uza aho ndi sinzamwirukana na hato" -Yohana 6:37


text:
May 18, 2016 Bienvenu Ndacyayisenga Ayo Hanze 0
Yobu aravuga ati “Icyampa nkabona icyo nsaba, Imana ikampa icyo nifuza. Ni ukugira ngo yemere kumpondagura, ikareka ukuboko kwayo kukampuhura !” Yobu 6 : 8-11 Komeza usome
Yumvaga yatawe cyane, maze aravuga ati 0«Urembye akwiriye kubabarirwa n’inshuti ye, habe n’iyo yaba yaretse kubaha Imana.»
Hari umuntu wavuze ati « Umuntu ufite kwizera agira imbaraga zo gutekereza no kumva ko bishoboka, n’ubwo biba ari nta kigenda.» No mu gihe habuze ibyiringiro, twongere dukomere twambare imbaraga.
Iyo umuntu yihanganye agakomeza gusenga no gusoma ijambo ry’Imana aritekerezaho, bituma abaho mu butsinzi.
Nk’uko tutabasha kubuza inyoni kuguruka hejuru y’imitwe yacu (ariko dushobora kuyibuza kutwarikaho) ni na ko tutabuza ibibazo kubaho. Ariko dushobora kwanga ko biduhetamisha, tukanga no kubiha imbaraga. Umunyabwenge witwa Sénèque yaravuze mu kiratini ati « Melios non incipiet », mu Kinyarwanda ni ukuvuga ngo «Kuneshwa biroroshye kuruta kunesha.»
Mukundwa, hamwe n’ibyo urimo kunyuramo, hari ibindi byiringiro bishya. Kristo twakiriye ni we byiringiro byacu. Ntiwemere kuganzwa n’ibitekerezo bibi, ahubwo ambara imbaraga wiringire Imana. “Ni uko amahoro y’Imana ahebuje rwose ayo umuntu yamenya, azarindire imitima yanyu n’ibyo mwibwira muri Kristo Yesu” (Abafilipi 4:6-7).
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Kubungabunga Umugezi wa Mashyiga bituma bahinga no mu Mpeshyi
Abaturiye Umugezi wa Mashyiga mu Karere ka Karongi barasabwa kumva ko ibikorwa byawushyizweho mu rwego rwo kuwubungabunga ari inyungu zabo, bakabyitaho.
Ni mu gihe bamwe mu bagenerwabikorwa bakomeje kwangiza urubingo n’imigano byatewe ku nkengero z’uyu mugezi n’umushinga LIVEMP (Lake Victoria Environmental Management Project) baragiramo amatungo cyangwa bakawucukura munsi bashaka amabuye.
Ubwo yari mu Karere ka Karongi ku wa 27 Kanama 2016 mu muganda wo kubungabunga uyu mugezi, Minisitiri ushinzwe Gucyura Impunzi no Gukumira Ibiza, Mukantabana Séraphine, yasabye abaturiye ibi bikorwa kumva ingaruka ku iyangirika ryabyo.
Yagize ati “Ni ku nyungu zacu si ku bw’ababihashyize, turasabwa kubibungabunga kandi tukumva akamaro kabyo; ko nibyangirika umugezi uzakama kandi amazi yawo tuyakoresha muri byinshi mu buzima bwa buri munsi.”
Minisitiri Mukantabana kandi yibukije abaturiye uyu mugezi kuwubyaza umusaruro mu gihe nk’iki cy’izuba ntibawurebe ugenda gusa, ahubwo bakawifashisha mu kuvomera imyaka yabo.
Ku ruhande rw’abagenerwabikorwa, nubwo ntawerura ngo yishinje uruhare mu kwangiza ibi bikorwa, ngo akamaro kabyo barakazi.
Mugabarigira Jean, utuye mu Murenge wa Murambi, ati “Natwe erega akamaro bidufitiye turakazi! Uzi uru rubingo rutaraterwa ukuntu imirima yacu ikikije aha yahoraga igenda, reba nk’ubu mu Mpeshyi turahinga kuko tubona amazi yo kuvomera!”
Mugenzi we Sengabo Aroni ati “Aba umwe agatukisha bose, si ko twese tubyangiza, ahubwo ni babandi usanga bahora badashaka kumva iterambere.”
Umugezi wa Mashyiga ukora ku Mirenge ya Murambi, Rugabano, Gashari na Murundi, ukaba wiroha muri Nyabarongo.
Muri uyu muganda hatemwe urubingo rushaje kugira ngo rwongere kumera neza, habagarwa imigano iteye ku nkengero byose biri ku burebure bwa kirometero 6 ndetse hanasiburwa imiringoti mu rwego rwo guhangana n’amazi aturuka ku misozi akamanuramo ubutaka.


text:
jeu.
23
août
2012
ISOMO RYA MBERE
Isomo ryo mu ibaruwa ya kabiri Mutagatifu Pawulo Intumwa yandikiye Abanyatesaloniki (2 Tes 2, 1-3a.14-17)
1Bavandimwe, ku byerekeye amaza y’Umwami wacu Yezu Kristu n’uko tuzakoranira iruhande rwe, hari icyo twabasaba: 2muramenye ntimugahagarike imitima vuba, ngo muce igikuba mubitewe na bamwe biha kubemeza ko umunsi wa Nyagasani waba wageze, bitwaje ubuhanuzi batugerekaho n’andi magambo tutigeze tuvuga, cyangwa se amabaruwa ngo twaba twaranditse. 3aRwose ntihazagire ubabeshya na busa. 14Ngicyo icyo yabatoreye ibigirishije Inkuru Nziza twamamaza, kugira ngo muronke ikuzo ry’Umwami wacu Yezu Kristu. 15None rero bavandimwe, nimukomere kandi mukomeze ubutagerura inyigisho z’uruhererekane twabagejejeho, ari mu magambo, ari no mu nyandiko. 16Umwami wacu Yezu Kristu ubwe, hamwe n’Imana Umubyeyi wacu wadukunze, maze ku neza ye akaduha kwizera ihumure ritazashira, 17bo nyine nibabahumurize kandi babahe gukomera mu byiza byose mukora cyangwa muvuga.
ZABURI (Zab 96 (95), 10, 11-12a, 12b-13a, 9a.13bc)
Inyik/ Uhoraho araje, aje gucira isi urubanza.
Nimuvuge mu mahanga muti « Uhoraho ni Umwami ! »
Yashinze isi yose ntihungabana ;
imiryango yose ayicira urubanza rutabera.
Ijuru niryishime kandi isi nihimbarwe !
Inyanja niyorome n’ibiyirimo byose !
Imisozi nisabagire kimwe n’ibiyisesuyeho byose.
Ibiti byose by’ishyamba nibivugirize impundu icyarimwe,
mu maso y’Uhoraho kuko aje,
kuko aje gutegeka isi.
Nimwunamire Uhoraho wisesuyeho ubutagatifu,
azacira isi urubanza mu butabera,
arucire n’imiryango mu butarenganya bwe.
IBANGONDIRIMBO RIBANZIRIZA IVANJILI (Heb 4, 12)
Alleluya Alleluya.
Ijambo ry’Imana ni irinyabuzima,
rityaye kurusha inkota y’amugi abiri,
ricengera ibitekerezo by’umutima wacu.
Alleluya.
IVANJILI
+ Matayo (Mt 23, 23-26)
Muri icyo gihe, Yezu aravuga ati 23« Nimwiyimbire, bigishamategeko n’Abafarizayi b’indyarya, mwe mutanga igice cya cumi cy’isogi, n’icy’imbwija, n’icy’inyabutongo, mwirengagije ingingo zikomeye z’amategeko : ubutabera, imbabazi no kutaryarya. Ngibyo ibyo mwagombaga gutunganya mutirengagije n’ibindi ! 24Mwa bayobozi mwahumye mwe, muminina umubu ariko mukamira bunguri ingamiya ! 25Nimwiyimbire, bigishamategeko n’Abafarizayi b’indyarya, mwe musukura inkongoro nimbehe inyuma gusa, naho imbere huzuye ubwambuzi n’ingeso mbi. 26Mufarizayi w’impumyi ! Banza usukure inkongoro imbere, n’inyuma habonereho kuba hasukuye. »